text:
Фото:
Баш ҡалала Славян яҙмаһы һәм мәҙәниәте көнөн байрам иттеләр
Фото:
Өфөлә Славян яҙмаһы һәм мәҙәниәте көнөн байрам иттеләр. Уның сиктәрендә баш ҡаланың Ленин майҙанында байрам концерты уҙҙы.
— Быйыл Рәсәй Федерацияһы Хөкүмәте һәм Рәсәй Мәҙәниәт министрлығы инициативаһы буйынса Славян яҙмаһына һәм мәҙәниәтенә арналған йыр-бейеү марафоны илдең бөтә субъекттарында ла бер үк ваҡытта Мәскәү ваҡыты буйынса 12 сәғәттә башланды, — тип хәбәр иттеләр БР Мәҙәниәт министрлығынан.
Башҡортостан Республикаһы Президенты исеменән концертҡа йыйылғандарҙы Башҡортостан Республикаһы Хөкүмәте Премьер-министры урынбаҫары Лилиә Ғүмәрова сәләмләне. Башҡортостан рустары соборынан өфөләрҙе Башҡортостан дәүләт университетының «Таусень» фольклор ансамбле һәм уның етәксеһе Елена Евдокимова ҡотланы.
Рус дәүләт академия драма театры алдындағы сәхнәлә ансамблдәр, билдәле артистар, сиркәү һәм донъяуи хорҙар сығыш яһаны. Байрамда Өфө, Салауат, Ағиҙел, Бәләбәй ҡалалары һәм Өфө районы ижади коллективтары, Салауат һәм Стәрлетамаҡ мәҙәниәт колледждары студенттары, «Ренессанс», «Своими ногами», «Шатлыҡ» бейеү театры, «Йәштәр ижады» йәштәр үҙәге, РТИ һарайы студияһы, Өфө ҡалаһының 13-сө, 113-сө музыка мәктәптәре тәрбиәләнеүселәре ҡатнашты.
Үҙҙәренең ижадтары менән тамашасыларҙы Өфө ҡалаһы хакимиәтенең «Мираҫ» йыр һәм бейеү фольклор ансамбле һәм Хөсәйен Әхмәтов исемендәге Башҡорт дәүләт филармония артистары: «Далан» фольклор-эстрада төркөмө, Вадим Зәкиев һәм Руслан Сәйфутдинов, шулай уҡ башҡарыусылар Рафаэль Рәхматуллин, Алена Завьялова, фольклор ансамблдәр «Забава», «Кудринки», вокал ансамблдәр «Фанни-Микс», «Романтика», «Седьмое небо», «Кобзарь» халыҡ хоры, «ЕвроАзия» төркөмө ҡыуандырҙы.
Байрам концерты бөтә коллективтар ҡатнашлығында Глинки музыкаһына «Славься!» композицияһы менән тамамланды. Күк йөҙөнә йөҙләгән һауа шарын осорҙолар.
Сараны Башҡортостан Республикаһының Мәҙәниәт министрлығы һәм Өфө ҡалаһы хакимиәте ойошторҙо. Киләһе йылға республиканың Мәҙәниәт министрлығы был тәжрибәне республиканың район һәм ҡалаларына ла таратырға планлаштыра.


c: text/html

text:
Республика шашкасылары Ҡытайҙа Бөтә донъя интеллектуаль уйындарында биш миҙал яуланы Фото: Андрей Старостин
Республика шашкасылары Ҡытайҙа Бөтә донъя интеллектуаль уйындарында биш миҙал яуланы
Республика шашкасылары Ҡытайҙа Бөтә донъя интеллектуаль уйындарында биш миҙал яуланы Фото: Андрей Старостин
ӨФӨ, 2016 йыл, 4 март. /«Башинформ» мәғлүмәт агентлығы, Дмитрий Слезин/.
Ҡытайҙа Бөтә донъя интеллектуаль уйындары тамамланды.
Унда Башҡортостандан биш шашкасы ҡатнашты. Һуңғы көндә суперблицта Тамара Танһыҡҡужина — алтын, Айгөл Иҙрисова бронза миҙалға лайыҡ булды.
Башҡортостан спортсылары ике алтын, бер көмөш һәм ике бронза миҙал яуланы.
Александр Георгиев менән Тамара Танһыҡҡужина, үҙҙәренең бишенсе Интеллиадаһында миҙалдар яулап, интеллектуаль спорт тарихында билдәле шашкасы исемен алды — уларҙа Бөтә Донъя интеллектуаль уйындарының етешәр миҙалы бар.

robotstxt: allowed

filter: keep


text:
Фото:
Башҡортостан Президенты Рөстәм Хәмитов Франция-Рәсәй тикшеренеү үҙәге директоры менән осрашты
Фото:
Башҡортостан Президенты Рөстәм Хәмитов Франция-Рәсәй Гуманитар фәндәр буйынса тикшеренеү үҙәге етәксеһе Жан Радвани менән осрашты. Рәсәй һәм Франция аспиранттары өсөн йәйге мәктәп ойоштороуҙы тикшереү осрашыуҙың төп темаһы булды. Быйыл уны үткәреү урыны итеп Башҡортостан һайланған.
— Беҙ Башҡортостандың һәм Волга буйы федераль округының үҫеше буйынса тикшеренеүҙәр барышына бәйле мәғлүмәт һәм тәжрибә менән уртаҡлашасаҡбыҙ, — тине Башҡортостан Президенты менән осрашҡандан һуң Жан Радвани. – Беҙҙе Башҡортостан кеүек күп милләтле төбәктең этнос-ара һәм дини мөнәсәбәттәре ҡыҙыҡһындыра. Шуға күрә быйыл беҙ ошонда эшләргә ҡарар иттек.
Бөгөн көндөң икенсе яртыһында Өфөлә аспиранттарға федерализм мәсьәләләре буйынса семинар үтәсәк. Иртәгә иһә республиканың көнсығыш райондарының береһендә тикшеренеү үҙәгенең дүрт көнлөк лагеры асыласаҡ. Лагерь эшендә Рәсәй һәм Францияның 20 аспиранты һәм эксперты ҡатнашасаҡ.


text:
Республикала Берҙәм дәүләт имтиханын 13 мең самаһы кеше тапшыра
27 майҙа Рәсәйҙә Берҙәм дәүләт имтихандары башланды. Башҡортостанда, төбәк Мәғариф министрлығының яҡынса мәғлүмәттәренә ярашлы, беренсе көндә БДИ-ны биология, информатика һәм әҙәбиәтте һайлаған 12813 кеше тапшыра. Был хаҡта «Башинформ» агентлығына БР Мәғариф министрлығының белем сифатын баһалау һәм БДИ бүлеге начальнигы Зәки Мырҙағәлин хәбәр итте. Уның һүҙҙәренсә, биологияға – 6945, информатика һәм мәғлүмәт-коммуникация технологияларына – 3930, әҙәбиәткә 1938 уҡыусы заявка биргән. Быйыл Башҡортостанда йәмғеһе 29 меңдән ашыу кеше БДИ тапшырасаҡ. Улар иҫәбенә башланғыс һәм урта һөнәри белем биреү учреждениелары сығарылышы уҡыусылары, былтыр һәм быйыл мәктәпте тамамлаусылар инә.
Рус теле һәм математика мотлаҡ предмет булып ҡала, уларҙы уҡыусылар 30 майҙа һәм 6 июндә тапшырасаҡ.
2011 йылда Берҙәм дәүләт имтихандары үткәреү пункттары республиканың 118 урта дөйөм белем биреү мәктәптәрендә ойоштороласаҡ.


text:
Өфөлә «Тәбиғәт. Кеше. Мәҙәниәт. Ирәмәл-2011» акцияһы һөҙөмтәләре буйынса фотокүргәҙмә асыла
«Тәбиғәт. Кеше. Мәҙәниәт. Ирәмәл-2011» халыҡ-ара акцияһы һөҙөмтәләре буйынса фотокүргәҙмә 4 октябрҙә Башҡортостандың Милли музейында асыласаҡ. Күргәҙмәлә Рәсәйҙең, Башҡортостандың, шулай уҡ Иран, Төркиә, Италияның иң яҡшы фоторәссамдары республиканың Урал аръяғы тарихы менән үҙ эштәре аша таныштырмаҡсы. Атап әйткәндә сарала Урал аръяғы халҡының көнкүрешен, мәҙәниәтен һәм йолаларын сағылдырған фотоһүрәттәр тәҡдим ителә. Акцияны ойоштороусылар фекеренсә, был «Ирәмәл» милли тәбиғәт паркы биләмәһендә эко- һәм этнотуризмды ойоштороу мөмкинлеген ентекле өйрәнергә мөмкинлек бирәсәк.
Күргәҙмә Рәсәйҙең Фоторәссамдары союзына 20 йыл тулыу айҡанлы үткәрелә. Рәсәйҙең Мәҙәниәт министрлығы, Башҡортостандың Мәҙәниәт министрлығы һәм Республика халыҡ ижады үҙәге акцияны һәм фотокүргәҙмәне ойоштороусылар булып сығыш яһай.


text:
Йәкшәмбегә ҡарата төндә Башҡортостан һуңғы тапҡыр ҡышҡы ваҡытҡа күсә
ӨФӨ, 2014 йыл, 24 октябрь. /«Башинформ» мәғлүмәт агентлығы, Илья Спиридонов/.
Шәмбенән йәкшәмбегә ҡарата төндә Башҡортостан һуңғы тапҡыр ҡышҡы ваҡытҡа күсә. Сәғәт уҡтары бер сәғәткә артҡа күсереләсәк. Федераль законға ярашлы, был һуңғы тапҡыр буласаҡ – башҡаса республикала ваҡыт үҙгәрмәйәсәк.
Башҡортостан башлығы Рөстәм Хәмитов Рәсәйҙә, 26 октябрҙән алып үҙ көсөнө инәсәк, яңы ваҡыт иҫәпләү тәртибен аңлатты. Бының хаҡта «Facebook»-та республика Президенты Хакимиәтенең рәсми битендә хәбәр ителә.
— Яңы ваҡыт беҙҙең бүлкәт географик ваҡытҡа яҡыныраҡ буласаҡ. Беҙҙә йәйге ваҡытты индергәндә төш көндөҙгө өсөнсө яртыла була ине, ә хәҙер икенсе яртыла буласаҡ. Кешенең биологик әүҙемлеге ҡарашынан был ыңғай күренеш, — тине Рөстәм Хәмитов.


text:
Мортаза Рәхимов Андрей Шишеговты Европа Чемпионатында еңеүе менән ҡотланы
Башҡортостан Республикаһы Президенты Мортаза Рәхимов Өфөнөң Ғ. Ҡадиров исемендәге спорт клубы тәрбиәләнеүсеһе Андрей Шишеговҡа боҙҙа мотоциклда уҙышыу буйынса Европа чемпионатында еңеүе менән ҡотлап телеграмма ебәрҙе. Телеграммала шулай тиелә:
«Хөрмәтле Андрей Владимирович!
Һеҙҙе Өфөлә уҙған боҙҙа мотоциклда уҙышыу буйынса 14-се Европа чемпионатында һоҡланғыс еңеүегеҙ менән ихлас ҡотлайым!
Оҫталыҡ, еңеүгә ҙур ынтылыш һәм фиҙаҡәрлек арҡаһында Һеҙ абруйлы ярышта еңеп сығып, юғары һөҙөмтәгә өлгәштегеҙ.
Беҙҙең спортсы-мотоуҙышсыларыбыҙҙың данлы еңеү традициялары киләһе йылдарҙа ла дауам иттерелер, тип ышанам.
Һеҙгә ныҡлы һаулыҡ, именлек һәм бәхет, тыуған Башҡортостаныбыҙ һәм бөтә Рәсәйҙе данлап яңы спорт ҡаҙаныштары теләйем!
Башҡортостан Республикаһы Президенты М.Рәхимов».


text:
Баш ҡалалағы Төбәк үҫеш банкының лицензияһы тартып алынды
ӨФӨ, 2015 йыл, 10 ноябрь. /«Башинформ» мәғлүмәт агентлығы, Ольга Мортазина/.
Өфөләге Төбәк үҫеш банкы ябыла. 10 ноябрҙә Рәсәй банкы Төбәк үҫеш банкының лицензияһын тартып алыуы тураһында хәбәр итте. Банк Үҙәк банктың норматив акттарын һәм банк эшмәкәрлеге тураһында закондарҙы үтәмәгән. Уның отчеттарында дөрөҫ булмаған мәғлүмәттәр асыҡланған. Банк кредиторҙарға бурысын түләй алмай. Шулай уҡ Төбәк үҫеш банкы түбән сифатлы активтарға аҡса һалған һәм резерв булдырмаған.
Банкка ваҡытлы хакимиәт тәғәйенләнгән, ул идара итеүсе йәки ликвидатор тәғәйенләнгәнсе эшләйәсәк. Лицензияны тартып алыу — страховка осрағы, Төбәк үҫеш банкы иһә вкладтарҙы страховкалау системаһында ҡатнашыусы. Вкладсылар — физик берәмектәр страховка шарттарына ярашлы аҡсаларын йәки уларҙың бер өлөшөн кире ҡайтара ала.
Төбәк үҫеш банкы 1994 йылдың 6 апрелендә теркәлгән, активтар күләме буйынса Рәсәй банктары араһында 280-се урын биләгән.


text:
Башҡортостандың Һәҙиә Дәүләтшина исемендәге дәүләт премияһы Кәтибә Кинйәбулатоваға бирелде
Балалар һәм үҫмерҙәр өсөн әҙәбиәт һәм сәнғәт өлкәһендә Һәҙиә Дәүләтшина исемендәге дәүләт премияһы профессиональ яҙыусы Кәтибә Кәрим ҡыҙы Кинйәбулатоваға бирелде.
Башҡортостан Республикаһы Президенты ҡарамағындағы балалар һәм үҫмерҙәр өсөн әҙәбиәт һәм сәнғәт өлкәһендә Һәҙиә Дәүләтшина исемендәге Башҡортостан Республикаһы Дәүләт премияһын биреү буйынса комиссия тәҡдимен ҡарап, республика Президенты тейешле Указға ҡул ҡуйҙы. Был юғары наградаға Кәтибә Кинйәбулатова «Ҡолонсаҡ» һәм «Турғайҙар рәхмәте» китаптары өсөн лайыҡ булды.
Премияға дәғүә итеүгә ул БР Яҙыусылар ойошмаһы менән күрһәтелгәйне.
Белешмә өсөн. Кәтибә Кәрим ҡыҙы Кинйәбулатова БАССР-ҙың Арғаяш кантонында, хәҙерге Силәбе өлкәһенең Арғаяш районында тыуған. Тимирязев исемендәге Башҡорт педагогия институтын тамамлай. СССР Яҙыусылар союзы ҡарамағындағы Юғары әҙәбиәт курсында белем ала.
Кәтибә Кинйәбулатованың тәүге китабы 1954 йылда сыға. Ул бер нисә повесть, шиғри йыйынтыҡтар, шулай балалар өсөн шиғырҙар һәм әкиәттәр йыйынтыҡтары авторы. «Почет билдәһе» ордены менән наградланған, БАССР-ҙың атҡаҙанған мәҙәниәт хеҙмәткәре.


text:
1 февралдән Өфөлә Капиталь төҙөлөш объекттарының берҙәм дәүләт реестры алып барыласаҡ
1 февралдән Өфөлә Капиталь төҙөлөш объекттарының берҙәм дәүләт реестры алып барыласаҡ. Был төҙөлөп бөтөлмәгән йорттар, ҡоролмалар, объекттар һәм уларҙың өлөштәре (биналар) тураһындағы документтар һәм мәғлүмәттәрҙең системалаштырылған йыйылмаһы ул.
Капиталь төҙөлөш объектына хоҡуҡтарын теркәү маҡсатында быға хоҡуҡлы кеше документтар пакетын әҙерләү өсөн, элекке кеүек үк, тәүҙә техник инвентаризациялау ойошмаһына мөрәжәғәт итергә тейеш. Ойошма, үҙ сиратында, капиталь төҙөлөш объектын кадастр иҫәбенә ҡуйыр өсөн ғаризаны, үҙҙәрендә әҙерләнгән техник паспортты (ҡағыҙҙа һәм электрон вариантта), хоҡуҡты билдәләүсе документтарҙы Башҡортостан Республикаһы буйынса “Ер кадастр палатаһы” федераль дәүләт идаралығына ебәрәсәк.
Ер кадастр палатаһынан «Башинформ» агентлығына хәбәр итеүҙәренсә, Берҙәм дәүләт реестрына капиталь төҙөлөш объекттарын индереү ғариза бирелгән көндән алып ун көн дауамында башҡарыла. Объект рееестрға индерелгән осраҡта, техник паспорт тышлығында һәм техпаспортҡа индерелгән объект планында Берҙәм реестрға индерелеүен белдергән штамп ҡуйыла һәм капиталь төҙөлөш объектының кадастр паспорты әҙерләнә. Хоҡуҡлы кеше техник инвентаризация ойошмаһында Башҡортостан Республикаһы буйынса “Ер кадастр палатаһы” федераль дәүләт идаралығында дәүләт техник иҫәпкә ҡуйылыуы тураһында билдә һуғылған техпаспорт менән кадастр паспорты ала, артабан ошолар хоҡуҡты теркәү өсөн регистрациялау органына күрһәтелергә тейешле документтар иҫәбенә инәсәк.


text:
Бөрйән районында «Башҡорт иле» туристик хужалығы асыла
Бөрйән районының Ишдәүләт ауылында яҡын арала «Башҡорт иле» туристик хужалығы асыласаҡ. Ул барлыҡ тәбиғәт һөйөүселәр өсөн ғаилә менән ял итеү урынына әйләнергә тейеш. Хужалыҡ ҡалаларҙан һәм сәнәғәт үҙәктәренән алыҫта, йәмле Ағиҙел йылғаһы буйында урынлашҡан. Был тирәлә йылға гәлсәрҙәй таҙа инештәрҙән һәм тау шишмәләренән көс йыя. Туристик хужалыҡ йорттары эргәһендә, «Өс туған» ҡаялары аҫтында, ике шишмә урғылып сыға. Биләмәнән ситтә йыһазландырылған һыу инеү урыны эшләнгән.
Турбаза идарасыһы Минзиә Хатипова әйтеүенсә, комплекс 30 урынға иҫәпләнгән. Туристар бүрәнәнән һалынған йорттарҙа йәшәсәйәк, уларҙың интерьеры ла ағастан эшләнгән. Тәҙрәнән йылғаға һәм быуаттар дауамында үҫкән артыш менән ҡапланған ҡаяларға бик матур күренеш асыла.
— Ял программаһында һәр төрлө, шул иҫәптән, Шүлгәнташ мәмерйәһенә, экскурсиялар ҡаралған, — тине Минзиә Хатипова. – Ағиҙел буйлап бер көнгә һал менән ағып төшөүҙәр һәм башҡорттарҙың традицион йолаларын күрһәтеү ойоштороласаҡ. Хужалыҡ ҡунаҡтарын урында етештерелгән экологик яҡтан таҙа продукттарҙан әҙерләнгән тәмле ризыҡтар көтә.


text:
Башҡортостанда яҙғы сәсеүгә тракторҙарҙың 82 проценты әҙер
Ауыл хужалығы техникаһын яҙғы сәсеүгә әҙерләү эштәре Башҡортостанда әүҙем алып барыла. БР Ауыл хужалығы министрлығының матбуғат хеҙмәтенән хәбәр итеүҙәренсә, әлеге ваҡытта яҙғы сәсеүгә тракторҙарҙың 82 проценты әҙер. Шулай уҡ баҫыу эштәренә культиваторҙарҙың – 87 проценты, сәскес һәм сәсеү комплекстарының – 83 проценты, дискылы тырма һәм һурҙырғыстарҙың 86 проценты әҙер.
Бөгөнгө көнгә йәмғеһе 16750 тракторҙың 13773-ө төҙөк хәлдә. Ремонтлау миҙгеле башланғандан алып, йәғни 2012 йылдың 1 октябренән төбәктә яҡынса 4300 трактор ремонтланған. Йәнә 1500 трактор ремонтлау стадияһында, тип хәбәр иттеләр Башҡортостандың Ауыл хужалығы министрлығынан.


text:
Раил Сарбаев Мәскәүҙә Инфокоммуникацион технологиялар технопаркы менән таныштырҙы
Мәскәүҙәє РФ элемтәє һәм киң коммуникациялар министры Игорь Щеголев етәкселегендә юғары технологиялар өлкәһендә технопарктар булдырыу, уларҙың эш итеүе һәм үҫеше буйынса эшмәкәрлекте көйләүсе ведомство-ара комиссия ултырышы үтте. БР Хөкүмәте Премьер-министры Раил Сарбаев унда Башҡортостан Хөкүмәте башланғысында ойошторолоусы технопарктарҙың береһе менән таныштырҙы.
— Әле сәнәғәт предприятиелары тарафынан файҙаланылған мәғлүмәт һәм элемтә системаларының төп өлөшө сит илдәрҙә етештерелгән, — тип хәл итәһе мәсьәләне билдәләне Раил Сарбаев. — Был уларҙы файҙаланыуҙа ҙур сығымдарға килтерә, бындай стратегик өлкәлә ситтән килтерелгән технологияларға бәйлелек Рәсәй Федерацияһының иҡтисади именлегенә ҙур хәүеф тыуҙырыуы хаҡында әйтеп тораһы ла түгел.
Өфө дәүләт авиация техник университеты базаһында ойошторолоусы профилле технопаркты мәғлүмәт коммуникациялары селтәрендә, авиайыһан навигацияһында, энергияны һаҡлаусы технологияларҙа, технологик тәғәйенләнештәге мәғлүмәт-үлсәү комплекстарында, нанопроизводстволарҙа, медицинала ҡулланыла торған юғары технологиялы продукция сығарыуға йүнәлтеү күҙаллана.
Республика 750 миллион һум аҡса һаласаҡ (бөтәһе 2 миллиард һум инвестиция кәрәк) проектты тормошҡа ашырыу кәмендә 5 мең эш урыны, шул иҫәптән юғары уҡыу йорттарын тамамлаусылар өсөн 1500 эш урыны булдырыу мөмкинлеген бирәсәк. Милектең бәләкәй формаларына ҡараған инновацион предприятиелар төҙөү өсөн дә шарттар булдырыласаҡ. Улар технопарктың резиденттары була ала.
— Ғәмәлдәге юғары технологиялы ғилми эшләнмәләр һәм етештереү базаһы проектты ҡыҫҡа ваҡытта түбән сығымдар менән тормошҡа ашырырға мөмкинлек бирә, — тине Раил Сарбаев технопарктың өҫтөнлөктәрен билдәләп.
Ул, Башҡортостанда инновацион эшмәкәрлекте үҫтереүгә, инновацион инфраструктура субъекттарын булдырыуға, уларҙы үҫтереүгәє һәм финанс яғынан дәртләндереүгә хеҙмәт итеүсе киң закондар базаһы булдырылды һәм эш итә, тип билдәләне.
Әле республикала алты технопарк һәм бер технологияларҙы трансферлау үҙәге теркәлгән һәм эшләп килә. Ултырышта ҡатнашыусыларға тәҡдим ителгән технопарктан тыш, Өфө дәүләт авиация техник университеты базаһында “Башҡортостан” технопаркы һәм Өфө моторҙар эшләү берекмәһе базаһында “Авиация технологиялары технопаркы” коммерцияға ҡарамаған ғилми-етештереү партнерлығы яҡын арала эшкә ҡушыласаҡ.


text:
Өфөләге аквапарк 2013 йылда төҙөлөп бөтәсәк
Өфөнөң Глумилино биҫтәһендәге аквапарклы ҙур күңел асыу үҙәге төҙөлөшөн 2013 йылдың беренсе ярты йыллығында тамамлау планлаштырылған. Был проектҡа аҡса һалған инвестор шундай вәғәҙә биргән. Был турала ҡала хакимиәте башлығы Ирек Ялалов хәбәр итте. Уның әйтеүенсә, был объектҡа ул даими барып йөрөй һәм уның төҙөлөшөн контролдә тота.
Өфөнөң «Ҡашҡаҙан» мәҙәниәт һәм ял паркында төҙөү планлаштырылған тағы бер аквапаркка килгәндә иһә, Ирек Ялаловтың әйтеүенсә, инвесторҙың аҡсаһы булмауы сәбәпле, был объект буйынса эштәр туҡтатылған. Уның артабанғы яҙмышы тураһында ҡарар ҡабул ителмәгән әле.
Ирек Ялалов ҡалалағы ял итеү урындарын үҫтереү перспективалары тураһында ла һөйләне. Өфөлә алдағы ике-өс йылда ҡала парктарын һәм ҡала янындағы урман массивтарын ҙур үҙгәрештәр көтә. Парктарҙа швед сәләмәтлек һуҡмаҡтары барлыҡҡа киләсәк, кешеләр унда махсус рәүештә йыһазландырылған ҡаршылыҡтар аша йөрөйәсәк.


text:
Башҡорт музыканты Көньяҡ Кореяла һәм Төркиәлә ТӨРКСОЙ ойошмаһы сараларында ҡатнашты
ӨФӨ, 2015 йыл, 2 ноябрь. /«Башинформ» мәғлүмәт агентлығы, Ләйлә Аралбаева/.
Башҡорт дәүләт филармонияһы ҡурайсыһы, халыҡ-ара конкурстар лауреаты Илнур Хәйруллин традицион музыка ҡоралдарында уйнаған төрки музыканттары өсөн гастролдә ҡатнашты. Көньяҡ Корея һәм Төркиә ҡалалары буйлап сәфәрҙе «ТӨРКСОЙ» халыҡ-ара төрки мәҙәни ойошмаһы ойошторған. Ҡатнашыусылар араһында Ҡаҙағстан, Ҡырғыҙстан, Азербайжан һәм Рәсәй төбәктәре — Башҡортостан, Яҡутстан, Тыва, Хакасия вәкилдәре булды.
Көньяҡ Кореялағы Даегу ҡалаһында «Эпостан көйгә: традицион төрки музыка мәҙәниәте» тигән халыҡ-ара конференция уҙҙы. Форумға Бөйөк Ебәк юлын өйрәнеүсе Европа һәм Азия ғалимдары килде. Унда сәнәғәт һәм ғилми хеҙмәттәшлек проблемалары ғына түгел, мәҙәни бәйләнеш мәсьәләләре лә ҡаралды. Төркиәнең Чешме һәм Измир ҡалаларында «Ҡорҡот ата һәм төрки донъяһы» халыҡ-ара төрки донъяһы конгресы үтте. Илнур Хәйруллин «Урал», «Сыңрау торна», «Аҡ яурын сал бөркөт» боронғо башҡорт көйҙәрен, халыҡ марштарын уйнап ишеттерҙе. Ул ҡурайҙа ла, ҡумыҙҙа ла уйнаны, өзләне лә, тип хәбәр иттеләр Башҡорт дәүләт филармонияһының матбуғат хеҙмәтендә.
«Бындай осрашыуҙар музыканттарҙы үҫтерә, халыҡтар араһында мәҙәни традициялар менән алмашыуға һәм төрки донъяһындағы милләт-ара бәйләнештәрҙе нығытыуға булышлыҡ итә», — тип билдәләне музыкант.


text:
Йәштәр йәмәғәт палатаһы комиссиялары 2010 йылға план төҙөнө
Башҡортостан Республикаһы Дәүләт Йыйылышы-Ҡоролтай ҡарамағындағы икенсе саҡырылыш Йәштәр йәмәғәт палатаһының бөтә һигеҙ комиссияһы февралдең тәүге ун көнөндә үҙ ултырыштарын үткәрҙе һәм 2010 йылға эш пландарын төҙөнө. Палата ағзалары йәштәрҙең мәнфәғәттәренә, йәштәр эшҡыуарлығын үҫтереү өлкәһендә социаль мөһим проекттар әҙерләү һәм тормошҡа ашырыуға, волонтерлыҡ хәрәкәте, фәнде үҫтереү һәм йәш ғалимдарға ярҙам, йәштәрҙең хеҙмәт эшмәкәрлегенә, мәктәптәрҙе спорт инвентары менән тәьмин итеүгә ҡағылышлы закондарҙы камиллаштырыу буйынса тәҡдимдәр әҙерләргә йыйына.
Шулай уҡ муниципаль берәмектәрҙең йәштәр советтары менән үҙ-ара эш итеү мәсьәләләре лә ҡаралды.


text:
Берҙәм рәсәйлеләр «Земство табибы» проектын киңәйтергә тәҡдим итте
«Берҙәм Рәсәй» партияһының төбәк бүлексәһе башланғысы менән Өфөлә «Башҡортостан Республикаһында 2020 йылға тиклем һаулыҡ һаҡлау өлкәһен үҫтереү программаһының төп аспекттары» исемле түңәрәк өҫтәл үтте, сараны Юғары иҡтисад мәктәбенең Һаулыҡ һаҡлау иҡтисады институты директоры Лариса Попович алып барҙы. Фекер алышыуҙа республиканың дауалау-профилактика учреждениеларынан баш табиптар, йәмәғәт ойошмалары, страховка компаниялары, Мотлаҡ медицина страховкаһы территориаль фонды вәкилдәре, Башҡорт дәүләт медицина университеты уҡытыусылары ҡатнашты.
Лариса Попович билдәләүенсә, кадрҙар мәсьәләһе 30 июлдә үткән Дәүләт Советында ла тикшерелгән. Сарала «Земство табибы» проекты ыңғай баһа алған. Дәүләт Советында программаны киңәйтеү, ҡатнашыусыларҙың йәшен сикләмәү һәм бының менән ауылдарға тәжрибәле табиптарҙы йәлеп итеү буйынса тәҡдимдәр әйтеп ишеттерелгән.
Кадрҙар дефициты мәсьәләһен, Лариса Попович фекеренсә, медицина юғары уҡыу йорттарына махсус йүнәлтмә буйынса абитуриенттар ҡабул итеү кеүек йүнәлештәрҙе ҡулланып та хәл итеп була.
Башҡорт дәүләт медицина университеты ректоры Валентин Павлов хәбәр итеүенсә, әлеге йүнәлеш буйынса уңышлы эш алып барыу өсөн, йүнәлтмә аласаҡ абитуриенттарҙы ентекле һайлап алырға кәрәк. Уҡыу йортон тамамлағандан һуң, улар тыуған яҡтарына ҡайтасаҡ. Бындай абитуриенттарҙы махсус комиссия һайлап алырға тейеш, уның составына үҙәк район дауаханаһының баш табибы инеүе шарт.
Түңәрәк өҫтәлдә шулай уҡ бушлай медицина ярҙамы күрһәтеүҙе ойоштороу һәм финанслау, мотлаҡ медицина страховкаһы һәм башҡа мәсьәләләр тикшерелде. Фекер алышыу йомғаҡтарын һәм тәҡдимдәрҙе депутаттар корпусына йүнәлтергә ҡарар ителде.


text:
Башҡортостандың берҙәм рәсәйлеләре Рәсәй ауыл йәштәре союзының төбәк бүлексәһе менән хеҙмәттәшлек итеү тураһында килешеү төҙөнө
5 октябрҙә «Берҙәм Рәсәй» партияһының Башҡортостан төбәк бүлексәһе менән Рәсәй ауыл йәштәре союзының төбәк бүлексәһе хеҙмәттәшлек итеү тураһында килешеү төҙөнө. Документҡа партияның төбәк сәйәси советы секретары, Башҡортостандың Дәүләт Йыйылышы – Ҡоролтай рәйесе Константин Толкачев һәм Ауыл йәштәре союзының төбәк бүлексәһе лидеры Андрей Конов ҡул ҡуйҙы.
Килешеүгә ҡул ҡуйыу тантанаһында Рәсәй ауыл йәштәре союзының төбәк бүлексәһе эшмәкәрлегенең республика ауыл йәштәренең мәнфәғәттәрен яҡлауға һәм уларҙы илдең ижтимағи-сәйәси процестарына йәлеп итеүгә йүнәлтелгән булыуы билдәләнде. Рәсәй ауыл йәштәре союзының төбәк бүлексәһе составына бөгөн 3100 кеше инә. Был йәмәғәт ойошмаһының тәүге бүлексәләре республиканың күп кенә муниципаль райондарында эшләп килә.
Андрей Конов билдәләүенсә, «Берҙәм Рәсәй» партияһының Башҡортостан төбәк бүлексәһе менән килешеү Ауыл йәштәре союзының республика бүлексәһе үҫешенә яңы импульс бирәсәк, ойошма Дөйөм Рәсәй халыҡ фронтына ҡушылыуы хаҡында хәбәр итте лә инде.


text:
Ейәнсурала яңы мәсет асылды
Ейәнсура районының Сөләймән ауылында мәст төҙөлдө. «Башинформ» агентлығына яңы мосолман мәхәлләһенең имам-хатибы Билал Сәйфетдинов хәбәр итеүенсә, ғибәҙәт йорто бөтөн ауыл халҡы ярҙамында төҙөлгән. Сөләймәндә тыуып үҫкән эшҡыуар аҡса бирһә, урындағы халыҡ төҙөлөш материалдары менән ярҙам иткән һәм биш йыл эсендә ауылда уртаҡ тырышлыҡ менән ҡыҙыл кирбестән манаралы, ике ҡатлы бина ҡалҡҡан. Ғибәҙәтхана биш тиҫтәнән ашыу кешене ҡабул итә ала.
Мәсетте рәсми асыу тантанаһы 8 июлгә билдәләнгән. Байрамда төбәк Диниә назараты етәкселәре, район хакимиәте вәкилдәре һәм ауыл халҡы ҡатнашасаҡ.
— Эштәрҙе изге Рамаҙан айына тамамларға теләгәйнек – өлгөрҙөк, — ти Билал хәҙрәт. – Ауыл ҙур түгел – ни бары 20 ихата, мәсет эргә-тирәләге иң күркәм урындарҙың береһенә әйләнде. Күрше ауылдарҙың халҡы ла беҙгә килер, тип өмөтләнәм. Бында күмәкләп намаҙ уҡыясаҡбыҙ, дәрестәр, ифтар үткәрәсәкбеҙ, байрамдар ойоштороласаҡ.
Имам-хатип, ғибәҙәт йорто асылыуы Сөләймәндең һәм күрше ауылдарҙың рухи-әхлаҡи яҡтан тергеҙелеүенә булышлыҡ итәсәк, тигән фекерҙә.


text:
Өфө лимонарийы тәбиғәт ҡомартҡыһы булыуы-булмауын йәмәғәтселек фекере хәл итәсәк Фото: Олег Яровиков
Өфө лимонарийы тәбиғәт ҡомартҡыһы булыуы-булмауын йәмәғәтселек фекере хәл итәсәк
Өфө лимонарийы тәбиғәт ҡомартҡыһы булыуы-булмауын йәмәғәтселек фекере хәл итәсәк Фото: Олег Яровиков
ӨФӨ, 2015 йыл, 18 сентябрь. /«Башинформ» мәғлүмәт агентлығы, Ксения Калинина/.
Өфө лимонарийына тәбиғәт ҡомартҡыһы статусы бирелеүе ихтимал. Ошо уңайҙан 1 октябрҙә Өфө урман хужалығы техникумында йәмәғәт тыңлауҙары иғлан ителде.
«Өфө лимонарийына айырыуса һаҡланыусы тәбиғәт биләмәһе статусын биреү — күптән өлгөргән мәсьәлә. Ошо ерҙең маҡсатлы тәғәйенләнешен ҡануниәт нигеҙендә нығытырға һәм лимонарий биләмәһен капиталь төҙөлөштән һаҡларға кәрәк, — тип һөйләне «Башинформ» агентлығына Өфө лимонарийының уҡытыу-тәжрибә хужалығы етәксеһе Фәриҙә Садиҡова. — Теләгән һәр кем йәмәғәт тыңлауҙарына саҡырыла. Фекерҙәрҙе «Бәйләнештә» төркөмөндә һәм lemonarium@mail.ru электрон почтаһында ҡалдырырға мөмкин».
Өфө лимонарийына тәбиғәт ҡомартҡыһы статусын биреү материалдары бында урынлаштырылған.
Тыңлауҙар 1 октябрҙә иртәнге сәғәт 10-да Минһажев урамы, 126 адресы буйынса башлана.


text:
Баш ҡалала пассажир автотранспорты газ-мотор яғыулығына күсә Фото: автор фотоһы
Баш ҡалала пассажир автотранспорты газ-мотор яғыулығына күсә
Баш ҡалала пассажир автотранспорты газ-мотор яғыулығына күсә Фото: автор фотоһы
ӨФӨ, 2016 йыл, 9 март. /«Башинформ» мәғлүмәт агентлығы, Ксения Калинина/.
Өфөлә пассажир автотранспорты газ-мотор яғыулығына күсә. Ҡалала 600 самаһы автобус газ яғыулығы менән эшләй, шуларҙың 74-е — «НефАЗ» маркалы. Уҙған йылда газ яғыулығында эшләгән 30-ға яҡын автотранспорт берәмеге һәм 61 берәмек махсус техника һатып алынған.
Өфө хакимиәтенең матбуғат хеҙмәтендә билдәләүҙәренсә, был автомобилдәр атмосфераға зарарлы матдәләрҙе аҙыраҡ бүлеп сығара.
Газға күсеү тирә-йүнгә һәм кешеләрҙең сәләмәтлегенә зыянды кәметергә ярҙам итә. Транспорт хужалары газ яғыулығын ҡулланыу һөҙөмтәһендә сығымдарҙы ла кәметергә мөмкин икәнлеген аңлай.
Республиканың баш ҡалаһында 15 автозаправкалау станцияһы эшләй, шуларҙың икәүһе — метан. Алдан хәбәр ителгәнсә, 2016 йылдың беренсе кварталында автомобиль газ тултырыу компрессор станцияһын файҙаланыуға тапшырыу күҙаллана. Яңы заправка 8 Март урамында барлыҡҡа киләсәк.


text:
Өфөләге йәйге биатлон буйынса донъя чемпионаты-2010: буламы, юҡмы?!
Башҡортостан Республикаһы йәйге биатлон буйынса 2010 йылғы донъя чемпионатын үткәреүҙе үҙ өҫтөнә алырға әҙер, ләкин тиҙ арала хәл итеүҙе талап иткән бер нисә мәсьәлә бар.
Элегерәк Башҡортостан республикаһы Йәштәр сәйәсәте, спорт һәм туризм министрлығы Рәсәй биатлонсылар союзының башҡарма директоры Сергей Кущенко исеменә рәсми хат ебәргәйне, унда Халыҡ-ара биатлонсылар союзы, Рәсәй биатлонсылар союзы менән чемпионатты әҙерләп үткәреүгә финанс средстволарының тейешле суммаһы бүленһә, республика яғынан донъя чемпионатын юғары кимәлдә үткәреү өсөн саралар күреләсәге тураһында хәбәр ителгәйне.
Башҡортостан Республикаһы Йәштәр сәйәсәте, спорт һәм туризм министры Александр Никерин быға ҡарата ошондай комментарий бирә:
— Ярыш башланыуға ваҡыт аҙ ҡалһа ла, Өфө 2010 йылғы йәйге биатлон буйынса донъя чемпионатын ҙур шатлыҡ менән ҡаршыларға әҙер.
Һис шикһеҙ, бының өсөн беҙҙә бар шарттар ҙа булдырылған: бик шәп «Биатлон» спорткомплексы, күләмле саралар үткәреү тәжрибәһе, яйға һалынған технологиялар. Ләкин илебеҙҙәге ҡатмарлы иҡтисади шарттар менән бәйле, беҙ был сараны үткәреүгә финанслау күләмен билдәләүҙе һорап Рәсәй биатлонсылар союзына мөрәжәғәт иттек. Әлегәсә билдәле сумма бүлеү тураһында яуап хаты килмәне. Шуға күрә чемпионатты Өфөлә үткәреү мәсьәләһе асыҡ ҡала.
Хәтерегеҙгә төшөрәбеҙ, 2007 йылда «Биатлон» спорт-һауыҡтырыу комплексы Халыҡ-ара биатлонсылар союзында “А” категорияһындағы юғары халыҡ-ара лицензияһын алды. Ул бер нисә ҙур донъя һәм Европа чемпионаттары үткәрҙе. 2006 йылда бында — йәйге биатлон буйынса донъя беренселеге, ә 2009 йылдың яҙында биатлон буйынса Европа чемпионаты үтте. Йыл һайын Өфөгә Рәсәй чемпионаттарында ҡатнашыусылар килә.
Өфөнөң «Биатлон» спорт комплексы 2009 йылда беренсе тапҡыр Рәсәйҙең өлгөлө спорт һәм ял ҡоролмалары араһында “Арена” Милли конкурсында ҡатнашты һәм «Яҫылыҡлы спорт ҡоролмалары» номинацияһында еңеүсе булды. Ҡоролма үҙе, комплекс нигеҙендә ойошторолған ярыштар кимәле, ҡунаҡхана, комплекс ҡарамағындағы туҡланыу үҙәге, йыл дауамында трассаларҙы әҙерләү һәм хеҙмәтләндереү – былар барыһы ла компетентлы жюриның иң юғары баһаһын алды.


text:
Григорий Рапота «Сода» асыҡ акционерҙар йәмғиәтенең Директорҙар советын етәкләне
4 сентябрҙә «Сода» асыҡ акционерҙар йәмғиәтенең Директорҙар советы ултырышы үтте, унда Директорҙар советы рәйесе вазифаһына Рәсәй һәм Беларусь Республикаһы союздаш дәүләтенең Дәүләт секретары Григорий Рапота бер тауыштан һайланды.
Бындай ҡарар Беларусь Республикаһының әлеге ваҡытта кальцийлы сода етештереү буйынса завод төҙөү проектын тормошҡа ашыра башлауы менән бәйле.
Проект 2012 йылдың 14 июнендә Башҡортостан Президенты Рөстәм Хәмитовтың Беларусь Республикаһына визиты барышында тикшерелде. Был пландар ике яҡлы партнерлыҡ сиктәрендә тормошҡа ашырыласаҡ, уның эшмәкәрлеген координациялау союздаш дәүләт секретары Григорий Рапотаға йөкмәтелде, тип хәбәр иттеләр Башҡортостан Хөкүмәтенең матбуғат хеҙмәтенән.
Белешмә өсөн. Стәрлетамаҡта теркәлгән «Сода» компанияһы – Рәсәйҙең ҙур акционерҙар йәмғиәте. Башҡортостан Республикаһы төп акционер булып тора, ул «Сода» асыҡ акционерҙар йәмғиәтендәге акциялар пакетының 61,65 процентына эйә. Икенсе ҙур акционер – «Каустик» асыҡ акционерҙар йәмғиәте (акциялар пакетының 34,80 проценты).
«Сода» асыҡ акционерҙар йәмғиәтенең Директорҙар советы составы:
Әхмәтов Спартак Ғәли улы – Башҡортостан Республикаһы Президенты советнигы;
Балабанов Владимир Александрович — Башҡортостан Республикаһы Президенты Хакимиәте етәксеһе;
Изотов Алексей Николаевич — Башҡортостан Республикаһының Стәрлетамаҡ ҡалаһы ҡала округы хакимиәте башлығы;
Исҡужин Рәмил Кәбир улы – Башҡортостан Республикаһының ер һәм мөлкәт мөнәсәбәттәре министры;
Маврин Евгений Викторович — Башҡортостан Республикаһының иҡтисади үҫеш министры;
Пинигина Надежда Ивановна — «Башҡортостан химияһы» асыҡ акционерҙар йәмғиәтенең генераль директоры;
Пяткин Дмитрий Юрьевич — «Башҡортостан химияһы» асыҡ акционерҙар йәмғиәтенең директорҙар советы рәйесе;
Рапота Григорий Алексеевич — Рәсәй һәм Беларусь Республикаһы союздаш дәүләтенең Дәүләт секретары;
Смирнов Юрий Всеволодович — «Төбәк фонды» асыҡ акционерҙар йәмғиәтенең генераль директоры.


text:
Рөстәм Хәмитов Данияның Рәсәйҙәге илсеһе Томас Винклер менән осрашты Фото: Олег Яровиков
Рөстәм Хәмитов Данияның Рәсәйҙәге илсеһе Томас Винклер менән осрашты
Рөстәм Хәмитов Данияның Рәсәйҙәге илсеһе Томас Винклер менән осрашты Фото: Олег Яровиков
ӨФӨ, 2015 йыл, 2 июнь. /«Башинформ» мәғлүмәт агентлығы, Илья Спиридонов/.
2 июндә республика Хөкүмәте йортонда Башҡортостан Башлығы Рөстәм Хәмитов Дания Короллегенең Рәсәйҙәге илсеһе Томас Винклер етәкселегендәге рәсми һәм эшлекле даирәләр делегацияһы менән осрашты. Яҡтар сәнәғәт һәм сауҙа-иҡтисади хеҙмәттәшлек, ауыл хужалығы өлкәһендә үҙ-ара килешеп эш итеү мөмкинлектәрен тикшерҙе.
– Һуңғы йылдарҙа инвестиция мөхитен яҡшырттыҡ. Дүрт йыл элек инвестиция йәлеп итеү буйынса Рәсәйҙең егерме төбәге араһында һуңғы урынды биләһәк, бөгөн тәүге унау исемлегенә инәбеҙ, – тине Рөстәм Хәмитов.
Рөстәм Хәмитов һүҙҙәренсә, республика үҙ биләмәһендә производстволар булдырыу менән ҡыҙыҡһына һәм инвесторҙар өсөн уңайлы шарттар тыуҙырырға әҙер.
– Бөгөн ауыл хужалығын яңыртыу буйынса ҙур эш башлайбыҙ. Эшҡыуарҙарыбыҙ Данияла сусҡалар, ауыл хужалығы предприятиелары өсөн ҡорамалдар һатып алды. Был эш артабан да дауам итер, тип ышанам, – тип билдәләне Башҡортостан Башлығы. – Республиканың химия кластерын булдырыу, фармацевтика, энергетика, тирә-яҡ мөхитте һаҡлау мәсьәләләре һәм башҡалар үҫешәсәк. Бөгөн бында ошо тармаҡтарҙа эшләүселәр бар. Инвестиция һалыу йәһәтенән Башҡортостан иң яҡшыһы.
Былтыр Башҡортостан менән Дания Короллеге араһындағы тышҡы сауҙа әйләнеше 84,5 миллион доллар тәшкил иткән. Шуларҙың 87 проценты (73,5 миллион доллар) – экспортҡа, 13 проценты (11 милллион доллар) импортҡа тура килә.
Башҡортостан Данияға мазут, төпрә (мал аҙығы), арыш һәм фанера сығарһа, уларҙан химия сәнәғәте продукцияһы, төрлө ҡорамалдар, ҡара металл изделиелары, малдар һатып ала.
Әле төбәктә Дания капиталы ҡатнашлығында ете предприятие теркәлгән. Улар, нигеҙҙә, финанс аралашлыҡ, ағас әҙерләү һәм эшкәртеү, төҙөлөш предприятиелары.


text:
Өфө мәктәптәре светофорҙар менән тәьмин ителәсәк
Өфө депататтары ҡаланың урта дөйөм белем биреү мәктәптәрен светофорҙар менән тәьмин итеү мәсьәләһен күтәрҙе. Көн элгәре үткән ҡала Советы ултырышында уның рәйесе Ирек Ниғмәтуллиндың хәбәр итеүенсә, был проблема уҡыусыларҙың ата-әсәләрен генә түгел, педагогтарҙы ла күптән борсой. Мәктәпкә барғанда балаларға бик йыш юлдың светофорҙар ҡуйылмаған урынынан үтергә тура килә.
Әлеге ваҡытта Коммуналь хужалыҡ һәм төҙөкләндереү идаралығы Ҡала мәғариф идаралығы менән берлектә анализ үткәргән һәм светофорҙар талап ителгән мәктәптәр янында уларҙы урынлаштырыу буйынса тәҡдимдәр әҙерләгән. Ирек Ниғмәтуллин әйтеүенсә, был проектты финанслау мәсьәләһе яҡын арала ҡала бюджетына төҙәтмәләр индергән ваҡытта мотлаҡ хәл ителәсәк.


text:
Башҡортостанда 2012 йылға капитал һалыуҙар күләме һәм файҙаланыу йүнәлештәре билдәләнде
Башҡортостанда 2012 йылға Республика адреслы инвестиция программаһы ҡабул ителде. «Программа БР Хөкүмәтенең тейешле ҡарары менән раҫланды һәм быйылғы йылға дәүләт капитал һалыуҙары күләмен һәм файҙаланыу йүнәлештәрен билдәләй», — тип хәбәр итә БР Иҡтисади үҫеш министрлығының матбуғат хеҙмәте.
Социаль комплексты үҫтереү дәүләт капитал һалыуҙарының өҫтөнлөклө йүнәлеше буласаҡ. Мәғариф, һаулыҡ һаҡлау, мәҙәниәт һәм спорт объекттарын үҫтереүгә һәм яңыртыуға адреслы инвестиция программаһында һалынған средстволар күләме 4,5 млрд һумды, йәғни республика программаһының дөйөм күләменең 52 процентын тәшкил итә.
2012 йылда республикала, атап әйткәндә, 52 балалар баҡсаһын, алты мәктәпте, 13 физкультура-һауыҡтырыу комплексын, Стәрлетамаҡтағы боҙ һарайын сафҡа индереү планлаштырыла.
— Әйтергә кәрәк, инвестицион процесты ойоштороу буйынса ағымдағы йыл үткән йылдарҙан айырылып торасаҡ, — тинеләр министрлыҡтың матбуғат хеҙмәтендә. — Инвестицион сығымдар, төҙөлөш һәм ремонт эштәрен финанслау республикала төрлө дәүләт структуралары менән әҙерләнгән бер нисә программа буйынса ғәмәлгә ашырыла. Берҙәм инвестицион сәйәсәт булдырыу маҡсатында 2012 йылда тәүге тапҡыр бер йылға иҫәпләнгән республиканың инвестицион эшмәкәрлеге һәм төҙөлөш-ремонт эштәре буйынса координацион планын төҙөү планлаштырыла. Унда Республика адреслы инвестиция программаһы, Башҡортостан Республикаһының Инвестиция фонды, Федераль адреслы инвестиция программаһы объекттары, шулай уҡ бюджеттан тыш сығанаҡтарҙан финансланған объекттар кеүек инвестиция йүнәлештәре инәсәк. Документ яҡын арала республика Хөкүмәтенә ҡарауға тәҡдим ителәсәк.


text:
Башҡортостан делегацияһы Татарстанда ыҡсым ауыл клубтарын төҙөү тәжрибәһе менән танышты
Республиканың Хөкүмәт Аппараты етәксеһе урынбаҫары Мирхәйҙәр Фәтхуллин етәкселегендәге Башҡортостан делегацияһы Алабуғала булды.
Сәфәрҙең төп маҡсаттарының береһе – төбәккә инвесторҙар йәлеп итеү буйынса күрше Татарстан тәжрибәһе менән танышыу, «Алабуға» айырыуса иҡтисади зонаға барыу, уның территорияһында эшләүсе предприятие етәкселеге менән аралашыу.
Шулай уҡ сәфәр программаһында айырыуса иҡтисади зона сигенә яҡын урынлашҡан ауыл биләмәләрендә булыу билдәләнгән. Шундайҙарҙың береһе – Бехтерев ауыл биләмәһенең Гари ауылы. Бында күптән түгел ябай ауыл бураһынан клуб төҙөгәндәр. Проект буйынса өс бүлмә ҡаралған: 50 кешелек тамаша залы, китапхана, грим һалыу бүлмәһе.
— Төҙөлөшкә 2,5 миллион һум самаһы кәрәк булды, — тип һөйләй Бехтерев ауыл биләмәһе башлығы Николай Кусаев. — Тиҙ күтәрҙеләр, һаҡсыл тотондоҡ тип иҫәпләйбеҙ. Кирбестән клуб төҙөү өсөн проект кәрәк, һуңынан уны килешеү мотлаҡ – ул саҡта клубтың хаҡы ике тапҡырға тиерлек арта. Мәсьәләне урындағы халыҡтың буш ваҡыты менән хәл иттек: бында көн һайын күп кешеләр йыйыла, концерттар үтә, балалар түңәрәктәрҙә шөғөлләнә, ә өлкән йәштәге кешеләр ҡыҙыҡһыныуҙар буйынса берләшә.
Башҡортостан вәкилдәре күршеләрҙең тәжрибәһе менән ҡыҙыҡһынды, ә Татарстан коллегалары был һорауҙа проект һәм кәрәкле кәңәштәр менән ярҙам итергә вәғәҙәләне.
Алабуғаға сәфәр тураһында тулыраҡ «Электрон гәзит»е материалында уҡырға була.


text:
Башҡортостандың Милли музейы Иран биҙәү-ҡулланма сәнғәте күргәҙмәһен тәҡдим итә
Башҡортостан Республикаһының Милли музейында Ирандың биҙәү-ҡулланма сәнғәте күргәҙмәһе асылды. Ул Иран Ислам Республикаһының Рәсәй Федерацияһындағы Мәҙәни вәкиллеге менән берлектә ойошторолған һәм Иран Ислам Республикаһының Мәҙәни вәкиллеге башлығы Абуз Торкоман Ибраһиминың Башҡортостанға килеүенә тап килтерелгән.
БР Милли музейының күргәҙмәләр бүлеге мөдире Алһыу Мөфтәхова әйтеүенсә, Иран экспозицияһына боронғо технологиялар һәм традицияларға нигеҙләнеп, ошо арала ҡулдан эшләнгән биҙәү-ҡулланма сәнғәте әйберҙәре – ваза һәм батмустар, самауыр – чжом, төрлө биҙәктәр төшөрөлгән табаҡтар, шулай уҡ боронғо туҡыусылыҡ өлгөләре, Ҡөрьәнде ҡуйыуға аҫ, китаптар ингән.
Ғәрәп теле каллиграфияһының төрлө өлгөләре тупланған Ҡөрьән — күргәҙмәләге иң ҡиммәтле экспонаттарҙың береһе.
Фарсы сәнғәт мәктәбе традицияларында тәрбиәләнгән хәҙерге Иран рәссамы Мәхмүд Фаршчияндың картиналары экспозицияла айырым урын алып тора. Автор Иран һынлы сәнғәте үҫешенә үҙенең өлөшөн индергән — уның һынландырыу, тасуирлау мөмкинлектәрен киңәйткән, эстәлеген байытҡан.
Рәссамдың эштәре Алжир, Вашингтон, Вена, Карачи, Киев, Милан, Мюнхен, Нью-Йорк, Париж, Рим, Истанбул, Тегеран, Флоренция һәм башҡа ҡалаларҙа бер нисә тапҡыр күрһәтелгән.
Мәхмүд Фаршчиян әҫәрҙәре Бөйөк Британия королеваһы Елизавета II, Нидерландтар королеваһы Юлиана, Япония императоры Акихито коллекцияларында, шулай уҡ билдәле художество музейҙарында һәм шәхси коллекционерҙарҙа һаҡлана.


text:
Өфөлә Бөйөк Ватан һуғышы тураһында нәфис фильм төшөрәсәктәр
Өфө кинематографистары Бөйөк Ватан һуғышы тураһында нәфис фильм төшөрөргә планлаштыралар. Авторҙарҙың идеяһы буйынса фильмдың нигеҙенә Волга буйы һәм Уралдың әсиргә алынған татар, башҡорт, урыҫ һәм башҡа халыҡтарҙан вермахт легиондарының береһендә формалашҡан 825-се батальон — «Idel-Ural» — тарихы һалынасаҡ.
— 825-се батальон «феномены» — Бөйөк Ватан һуғышы тарихында иң ҡаршылыҡлы биттәрҙең береһе, — тип һөйләй проекттың авторы, кинорежиссер Айсыуаҡ Йомағолов. — Уға иғтибар бирмәҫкә хоҡуғыбыҙ юҡ.
Фильмды төшөрөү ғәйәт ҙур дата – Еңеүҙең 70 йыллығы алдынан планлаштырылған. Әлеге ваҡытта кинематографистар проектты финанслауға сығанаҡтар эҙләй.
— Был һуғыш драмаһы, тарихи кино, бындай проекттар өсөн ярашлы ҡеүәттәр кәрәк, — ти Айсыуаҡ Йомағолов. — Дәүләт ярҙамы кәрәк, унһыҙ булмай. Республика Президенты булышлығына өмөтләнәбеҙ. Грантҡа икенсе тапҡыр заявка бирҙек.
Айсыуаҡ Йомағолов әйтеүенсә, проект әхлаҡи ярҙам алды. Уны Станислав Говорухин, Никита Михалков, Карен Шахназаров хупланы.
Тулыраҡ «Электрон гәзиттә» уҡығыҙ.


text:
Башҡортостанда бер сәғәткә ут һүнә
РФ субъекттары башлыҡтарына мөрәжәғәтендә Рәсәй тәбиғәт ресурстары һәм экология министры Юрий Трутнев граждандарҙың йәшәү эшмәкәрлеген һәм хәүефһеҙлен тәьмин итеүгә йоғонтоһо булмаған электр утын бер сәғәткә һүндерергә тәҡдим итте. Был 27 мартта урындағы ваҡыт менән 20.30 сәғәттә “Ер сәғәте” халыҡ-ара акцияһы үтеү менән бәйле. «Башинформ» агентлығына Башҡортостан Республикаһы Тәбиғәттән файҙаланыу һәм экология министрлығынан хәбәр итеүҙәренсә, беҙҙең төбәктә административ биналарҙа электр утын һүндереү планлаштырыла. Уҙған йылда Башҡортостанда был акцияла шәхси компаниялар ғына ҡатнашҡан. Быйыл иһә “Ер сәғәтен” республика рәсми кимәлдә үткәрәсәк.
Был акцияла донъялағы 92 илдән меңдән ашыу ҡаланың ҡатнашыуы көтөлә. Климат үҙгәреүгә һәм электр энергияһын һөҙөмтәле ҡулланыуға халыҡ иғтибарын йүнәлтеүҙе төп маҡсаты иткән был сараны бар донъя дәүләттәре ҡатнашлығында йәмәғәт экология ойошмалары үткәрә.
Акцияны ойоштороусылар торлаҡ биналарҙағы утты, шулай уҡ байрам иллюминацияһын, неон реклама вывескаларын, телевизор, компьютер һәм башҡа төрлө техниканы һүндерергә кәңәш итә. Ләкин иҫегеҙҙә тотоғоҙ, ҡайһы бер яҡтыртыу төрҙәрен бөтөнләй һүндерергә ярамай. Улар иҫәбенә урам фонарҙары, йәмәғәт урындарын яҡтыртыу, аэронавигацион уттар, светофорҙар һәм башҡалар инә.


text:
«Рәсәй киләсәге» Милли йәштәр премияһына дәғүә итеүгә конкурс
28 майға тиклем «Рәсәй киләсәге» милли йәштәр премияһына дәғүә итеүгә конкурста ҡатнашыуға заявкалар ҡабул ителә.
Жюри дөйөм Рәсәй, төбәк-ара һәм төбәк йәштәр һәм балалар йәмәғәт берекмәләренән программаларҙы һәм проекттарҙы баһалаясаҡ.
Премия «Мәҙәни-ара диалог», «Экология һәм тотороҡло үҫеш», «Беҙҙең Еңеү», «Журналистика һәм PR», «Наркотиктарға юҡ», «Ижтимағи дипломатия» номинациялары буйынса илдең талантлы йәштәре ҡаҙаныштарын һәм социаль мөһим йәштәр башланғыстарын дәртләндереүҙе күҙ уңында тота.
Конкурсты ябыу һәм йомғаҡ яһау 24 — 27 июндә Мәскәүҙә Рәсәй йәштәре көнөн байрам итеүгә арналған саралар сиктәрендә үткәреләсәк.
Заявкалар түбәндәге адрес буйынса ҡабул ителә: 101990, Мәскәү ҡалаһы, Маросейка урамы, 3/13, 4-се ҡат.
Конкурс тураһында положение менән Рәсәй Милли йәштәр һәм балалар берләшмәләре советының рәсми сайтында www.youthrussia.ru «Программалар һәм конкурстар» бүлегендә танышырға мөмкин.


text:
12-18 ноябрҙә Бөтә донъя эшҡыуарлыҡ аҙналығы үтә
12-18 ноябрҙә бишенсе тапҡыр Бөтә донъя эшҡыуарлыҡ аҙналығы үтә. 100-ҙән ашыу илде үҙ эсенә алған был ҙур проект эшҡыуарлыҡ мәҙәниәтен формалаштырыуға һәм йәштәрҙең мөмкинлектәрен үҫтереүгә йүнәлтелгән.
Проектты ойоштороусылар ҙа эшҡыуарлыҡ менән ҡыҙыҡһынған, идеялары һәм белемдәре менән уртаҡлашырға теләгән, эшҡыуар булыу теләге менән янған йәштәрҙе берләштереү маҡсатын күҙ уңында тота.
Аҙналыҡ сиктәрендә белем биреү учреждениеларында эшҡыуарлыҡ дәрестәре, бизнес вәкилдәре ҡатнашлығында оҫталыҡ дәрестәре, тематик конференциялар һәм түңәрәк өҫтәлдәр ойоштороласаҡ.
Башҡортостандың Эшҡыуарлыҡ ойошмалары ассоциацияһынан билдәләүҙәренсә, республикала йәштәр эшҡыуарлығына ҙур иғтибар бүленә, йәш эшҡыуарҙар - бәлкәй предприятие етәкселәре араһында йыл һайын конкурстар үткәрелә. Йола буйынса, һөнәри бәйгеләргә йомғаҡ ноябрҙә яһала. Әлеге ваҡытта II «Эшҡыуарлыҡ. Бәләкәй ҡалалар – үҫеш территориялары» республика форум-күргәҙмәһенә әүҙем әҙерлек бара, сара 30 ноябрҙә Стәрлетамаҡта үтә.


text:
Өфөнөң вакансиялар йәрминкәһендә һәр урынға өсөшәр эш эҙләүсе тура килде
Баш ҡаланан яҡынса 20 ойошма сәнәғәт предприятиелары өсөн үткәрелгән вакансиялар йәрминкәһендә ҡатнашты. Улар 200-ҙән ашыу буш эш урыны тәҡдим итте.
— Йәрминкәгә килеүселәргә сәнәғәт кенә түгел, иҡтисадтың башҡа өлкәләренән дә вакансиялар тәҡдим ителде. Улар араһында – сауҙа, төҙөлөш, транспорт. Эш биреүселәр тәҡдим иткән хеҙмәт хаҡы һигеҙ меңдән алып тәшкил итте, — тип һөйләне «Башинформ» агентлығына Өфөнөң Халыҡ мәшғүллеге үҙәгенең предприятиелар менән бәйләнештәр бүлеге начальнигы Ирина Турчина.
Көн элгәре ҡала вакансиялар йәрминкәһенә килгән 600 өфөлөнән 200 кеше эш биреүселәр менән әңгәмә үтте. Һөҙөмтәлә уларҙан 120 кеше эшкә саҡырыу алды.
Быйыл һуңғынан алдағы, 63-сө вакансиялар йәрминкәһе Өфөлә 15 декабрҙә үтәсәк, унда транспорт һәм элемтә предприятиелары үҙ вакансияларын тәҡдим итәсәк.


text:
Өфөлә Бөтә донъя спорт уйындары үтәсәк
2021 йылда Өфөлә Бөтә донъя спорт уйындарын үткәреү планлаштырыла. Был хаҡта Ағиҙел ҡалаһы халҡы менән осрашыу барышында Башҡортостан Президенты Рөстәм Хәмитов хәбәр итте.
Республика Президенты билдәләүенсә, Бөтә донъя спорт уйындары – Олимпия уйындарына оҡшаш, тик уларҙың программаһына олимпия уйындарына индерелмәгән спорт төрҙәре инә. Бөгөнгө көндә олимпия уйындарына индерелгән 45 спорт төрө теркәлгән, ә Бөтә донъя спорт уйындары программаһына 100-гә яҡын спорт төрөн индереү планлаштырыла.
Рөстәм Хәмитов Бөтә донъя спорт уйындарын үткәреү перспективалары тураһында Рәсәй Президенты Дмитрий Медведевҡа уның Башҡортостандың баш ҡалаһына визиты барышында хәбәр иткән. Шулай уҡ республика Президенты ил башлығын алдағы ике-өс һәм хатта ун йылға төбәк пландары менән таныштырған. Рөстәм Зәки улы фекеренсә, ил Президентының беҙгә визиты федераль үҙәктең республикаға ҡарата яҡшы мөғәмәләлә булыуы хаҡында һөйләй.


text:
Башҡортостанда Берҙәм дәүләт имтихандарын сентябрҙә тапшырырға була
Берҙәм дәүләт имтихандары графигына ярашлы, 5 сентябрҙә – рус теле, 8 сентябрҙә – математика һәм 14 сентябрҙә рус теле менән математиканан һынау үтергә була. Мәғариф министрлығынан белдереүҙәренсә, төп фәндәр буйынса имтихан бирә алмағандар йәки 11-се кластан һуң дәүләт аттестацияһын үтмәгәндәргә генә ошондай мөмкинлек менән файҙаланырға рөхсәт ителә. Башҡалар имтиханға үткәрелмәй. Дәүләт аттестацияһын ҡайтанан тапшырырға теләүселәрҙән ғаризалар августа ҡабул ителә. Башҡортостанда Берҙәм дәүләт имтихандарын үткәреү өсөн бер нисә пункт ойошторола. Бүлмәләрҙә видеокамералар урынлаштырыла. Һөҙөмтәләр имтихан тапшырған ваҡыттан алып өс көн эсендә билдәле була.


text:
Муниципаль һайлауҙарҙа республикала ике меңдән ашыу кандидат ҡатнашырға ниәтләй
Башҡортостанда алдағы муниципаль һайлауҙарҙа депутатлыҡҡа кандидаттар күрһәтеү тамамланып килә. БР Үҙәк һайлау комиссияһы Мәғлүмәт үҙәгенең 9 ғинуарға ҡарата бирелгән мәғлүмәттәренә ярашлы, республикала ике меңдән ашыу кандидат күрһәтелгән (2061), шуларҙың 1230-ы теркәлеү үткән. Урындағы үҙидараның һайлаулы органдарына депутатлыҡҡа кандидаттарҙы теркәү 17 ғинуарға тиклем дауам итәсәк.
Хәтерегеҙгә төшөрәйек, 2012 йылдың 4 мартында Башҡортостанда Рәсәй Федерацияһы Президенты һайлауҙары менән бергә муниципаль һайлауҙар үтәсәк. Республиканың һигеҙ ҡала округында – Өфөлә, Ағиҙелдә, Күмертау, Нефтекама, Октябрьский, Салауат, Сибай һәм Стәрлетамаҡта урындағы үҙидараның вәкиллекле органдары – ҡала Советтарына һайлауҙар үтәсәк. Дөйөм алғанда 192 мандат алмаштырыласаҡ. Межгорье ябыҡ административ-территориаль берәмегендә ҡала Советына өҫтәмә һайлауҙар (бер һайлау округы буйынса) үтергә тейеш. Ағиҙел һәм Межгорье ҡалаларынан тыш, ете ҡала Советына депутаттар һайлау тәүге тапҡыр ҡатнаш система (мажоритар һәм пропорциональ) буйынса ойоштороласаҡ. Ошо уҡ көндө туғыҙ ҡала биләмәһе Советына (165 бер мандатлы округ буйынса) һәм 30 ауыл биләмәһе Советына (294 округ буйынса) һайлауҙар үтәсәк. 60 округ буйынса ауыл биләмәләре Советына – өҫтәмә, ете округ буйынса ҡабаттан һайлауҙар үтәсәк. Дөйөм алғанда муниципаль һайлауҙарҙа 721 депутат мандаты таратыласаҡ.


text:
Башҡортостан таможняһы бюджетты 8 млрд 700 млн һумға тулыландырҙы
— Башҡортостан таможняһы федераль бюджетҡа 8 миллиард 705 миллион һум күсергән, — тип хәбәр итте «Башинформ» агентлығында үткән матбуғат конференцияһында ведомство етәксеһе, полковник Валерий Бышовец.
Һөнәри байрамға — Рәсәй Федерацияһы таможня хеҙмәткәрҙәре көнөнә ҡарата ойошторолған журналистар менән осрашыуҙа Башҡортостан таможняһы начальнигы туғыҙ айҙағы эшмәкәрлеккә йомғаҡ яһаны.
Валерий Бышовец республика предприятиеларының тышҡы баҙарҙағы әүҙемлеге артыуын билдәләне. Быйыл тышҡы иҡтисади эшмәкәрлектә ҡатнашҡан 160 предприятиеға таможня рөхсәт биргән һәм декларация яһаған.
Республика хеҙмәте башлығы һүҙҙәренсә, тышҡы сауҙа әйләнеше төбәктә 2741 млн долларҙан ашҡан. Экспорт — 2283 млн (83,3%), импорт 458,2 млн доллар тәшкил иткән. Уҙған йылдың ошо уҡ осоро менән сағыштырғанда, тауар әйләнеше лә артҡан.
Шул уҡ ваҡытта белгестәр тауар экспортының ҡыҫҡарыуын һәм импорттың артыуын билдәләй. Мәҫәлән, сит илгә продукция сығарыу 4,2 процентҡа кәмегән, ә импорт 50 процентҡа тиерлек артҡан. Ведомствола әйтеүҙәренсә, был нефть эшкәртеүҙән алынған продукттарҙың төп өлөшөнөң 26 апрелдән үҙәк энергетика таможняһында декларацияланыуына бәйле.
Республиканың тышҡы сауҙаһы географияһы ла киңәйгән. Быйыл тағы өс ил менән сауҙа-иҡтисади мөнәсәбәттәр булдырылған. Хәҙер Башҡортостандың донъялағы 95 илдә партнерҙары бар. Урында етештерелгән тауарҙар ҙур күләмдә Финляндияға, Нидерландтар, Ҡытай, АҠШ, Төркиәгә оҙатыла. Үзбәкстандан, Украина, Германия, Ҡытайҙан тауар ҡайтарыла.


text:
2012 йылдың беренсе кварталында төп капиталға Башҡортостанда 25 млрд һумдан ашыу аҡса һалынған
Ағымдағы йылдың ғинуар-мартында барлыҡ финанслау сығанаҡтары иҫәбенә төп капиталға инвестициялар күләме 25 миллиард һумдан ашыу сумманы тәшкил иткән. Был 2011 йылдағы ошо уҡ осорға ҡарата 108,5 процентҡа тиң. Торлаҡҡа инвестициялар – 7,7 млрд һум, торлаҡҡа ҡарамаған биналарға 6,3 млрд һум тәшкил иткән, тип хәбәр иттеләр Башҡортостанстатта.
2012 йылдың өс айында дөйөм инвестициялар күләмендә үҙ средстволары 8,8 млрд һумды тәшкил иткән. Бынан тыш, төҙөлөштә өлөшләтә ҡатнашыуҙан алынған килем иҫәбенә миллиардтан ашыу аҡса һалынған.


text:
Башҡортостан Президенты Республика Хөкүмәте эшендә төп ориентирҙарҙы билдәләнеФото: Андрей Старостин
Башҡортостан Президенты Республика Хөкүмәте эшендә төп ориентирҙарҙы билдәләне
Башҡортостан Президенты Республика Хөкүмәте эшендә төп ориентирҙарҙы билдәләнеФото: Андрей Старостин
Башҡортостан Хөкүмәте эшендә төп ориентирҙар – ул халыҡ табышын арттырыу, һаулыҡ һаҡлау, мәғариф, мәҙәниәттең кәрәкле кимәлен тәьмин итеү, торлаҡтың арзан булыуы, ҡала һәм ауылдарҙы төҙөкләндереү, тирә-яҡ мөхитте һаҡлау, демографик күрһәткестәр. Был хаҡта Башҡортостан Президенты Рөстәм Хәмитов шишәмбе БР Дәүләт Йыйылышы – Ҡоролтайға 2013 йылға республика Хөкүмәте эшмәкәрлеге тураһында отчет менән сығыш яһағанда хәбәр итте.
— Башҡортостан бөгөн тыуым үлемдән күберәк булған илдең бер нисә төбәктәренең береһе. Илдә барлығы бындай 22 субъект. Уҙған йылда республикала 59400 бала тыуҙы. Тәбиғи үҫеш алты меңләп кеше тәшкил итте, — тине, депутаттар алдында сығыш яһап, Рөстәм Хәмитов.
Тыуым артыуында ыңғай ролде республикала ҡабул ителгән саралар уйнаны, шул иҫәптән мәктәпкәсә белем биреүҙе үҫтереү буйынса, тип билдәләне Президент.
Республика башлығы уҙған йылда тамамланған тейешле республика маҡсатлы программаһы йомғаҡтары тураһында һөйләне. Уға ярашлы, 2008 йылдан алып балалар баҡсаларында 26 мең урын булдырыу планлаштырылған. Ә ысынында иһә 45 мең булдырылған, уларҙан 40 мең урыны – һуңғы өс йыл эсендә. Тик былтыр ғына Башҡортостанда 15 мең урын булдырылған, шул иҫәптән ете мең самаһы – мәктәпкәсә белем биреүҙең альтернатива формаларын индереү иҫәбенә. Һөҙөмтәлә һуңғы өс йылда балалар баҡсаларына сират ике ярымға тапҡыр кәмене.
Быйыл республика пландарында тағы ла 11 меңләп балалар баҡсалары урынын булдырыу тора, тип билдәләне Башҡортостан Президенты.
— Мөһим демографик бурыс – йәшәү оҙонлоғон арттырыу. Һәм бында беҙҙе күрһәткестәр уртаса Рәсәй кимәлендә, — тип һөйләне республика етәксеһе. — Өҫтәп әйтергә кәрәк, был күрһәткестәр әлеге бик яҡшыларҙан түгел. Был өлкәлә эште әүҙем дауам итергә кәрәк.
Был мәсьәләлә мөһим ролде һаулыҡ һаҡлау системаһы уйнай, тип һыҙыҡ өҫтөнә алды Рөстәм Хәмитов. Был тармаҡ үҫешендә республикала ҙур средстволар һалынған.
— Һаулыҡ һаҡлауға сығымдар былтыр 2012 йыл менән сағыштырмаса 38 процентҡа үҫеп 45 миллиард һумдан артты. Һаулыҡ һаҡлауҙы модернизациялау программаһын тормошҡа ашырыуға беҙ федераль бюджеттан өҫтәмә тағы ла миллиард һум алдыҡ. Дөйөм алғанда был программа буйынса 16,6 миллиард һум бүленгән.
Программа сиктәрендә биш меңдән ашыу берәмек медицина ҡорамалы һатып алынған, туғыҙ муниципаль-ара медицина үҙәге эшләй башланы, тип һөйләне төбәк башлығы.
Былтыр республика перинаталь үҙәктәр системаһын үҫтереү федераль программаһына инде. Өфөлә бындай үҙәк төҙөлөшөнә федераль бюджеттан 1,5 миллиард һум бүленгән, тағы ла 700 миллион һумы республика бюджетынан йүнәлтелгән. 2016 йылда Башҡортостан заманса перинаталь үҙәк аласаҡ.
Президент тулыраҡ, республика халҡын һауыҡтырыуға эшләй башлаған, заманса медицина учреждениелары тураһында һөйләне.
Рөстәм Хәмитов медиктарға эш хаҡын арттырыуҙың ҙур ғына динамикаһын билдәләне.
2013 йылда тармаҡта уртаса эш хаҡы 20 процентҡа артты, табиптарҙың ул 12 процентҡа үҫте һәм 38 118 һум тәшкил итте, уртаса персоналдың – 18 процентҡа, кесе медицина персоналының – 30 проценттан да күберәккә.
Парламентарийҙарға «Ауыл докторы» программаһын тормошҡа ашырыу тураһында мәғлүмәттәр килтерелде. Уның сиктәрендә бөтәһе 2012 йылдан алып ауылға йәшәргә һәм эшләргә 885 йәш белгес ҡайтты.


text:
Рөстәм Хәмитов Рәсәй Федерацияһының Дәүләт Советы ултырышында ҡатнаштыФото: БР Президентының матбуғат хеҙмәте
Рөстәм Хәмитов Рәсәй Федерацияһының Дәүләт Советы ултырышында ҡатнашты
Рөстәм Хәмитов Рәсәй Федерацияһының Дәүләт Советы ултырышында ҡатнаштыФото: БР Президентының матбуғат хеҙмәте
ӨФӨ, 2014 йыл, 25 декабрь. /«Башинформ» мәғлүмәт агентлығы, Илья Спиридонов/.
24 декабрҙә Башҡортостан Президенты Рөстәм Хәмитов Мәскәүҙә Рәсәй Федерацияһының Дәүләт Советы һәм мәҙәниәт һәм сәнғәт буйынса Рәсәй Президенты ҡарамағындағы Совет ултырышында ҡатнашты. Унда дәүләт мәҙәниәт сәйәсәтен тормошҡа ашырыу мәсьәләләре ҡаралды.
Ултырышты асып, Рәсәй Президенты Владимир Путин тамамланып килгән Мәҙәниәт йылы күп әһәмиәтле ваҡиғаларға һәм сараларға бай булды, «айырыуса Рәсәй Федерацияһы төбәктәрендә был темаға ҙур иғтибар бүленде» тип билдәләне.
Рәсәй Президенты үҙенең Указы менән Дәүләт мәҙәниәт сәйәсәте нигеҙҙәрен раҫлауы тураһында хәбәр итте. Владимир Путин ижад азатлығын тәьмин итеү, Рәсәй халыҡтарының мәҙәни мираҫын һаҡлау һәм файҙаланыу, рус һәм милли телдәрҙе, әҙәбиәтте үҫтереү, шәхес тәрбиәләү өсөн уңайлы мәғлүмәти мөхит булдырыу мәсьәләләренә лә ҡағылды, крайҙы өйрәнеүҙе һәм эске туризмды мәҙәниәтте төбәк кимәлендә үҫтереүҙең перспективалы йүнәлештәре тип атаны.
Башҡортостан Президенты Рөстәм Хәмитов Мәҙәниәт йылының тамамланыуы ошо йүнәлештәге эштәрҙе туҡтатыу тигәнде аңлатмай тип белдерҙе.
– Мәҙәниәт беҙҙе ғүмер буйы оҙатып бара. Һис шикһеҙ, йәмғиәтте үҫтереү, мәҙәни үҫеш өсөн мөмкинлектәр тыуҙырыу буйынса эштәр дауам итәсәк, – тине төбәк етәксеһе.
Әҙәбиәт йылы тип иғлан ителгән 2015 йылда китапханаларҙы үҫтереү өсөн шарттар булдырыуға, яҙыусылыҡ хеҙмәтенә ярҙам итеүгә, әҙәби әҫәрҙәрҙе популярлаштырыуға, китаптар сығарыуға ҙур иғтибар бүленәсәк, тип белдерҙе Рөстәм Хәмитов журналистар менән әңгәмә барышында.
Бөгөнгө көндә Башҡортостанда 4,2 меңдән ашыу мәҙәниәт учреждениеһы эшләй. Мәҙәниәт һәм сәнғәт хеҙмәткәрҙәренең дөйөм һаны – 15,2 мең. Мәҙәни-ял итеү, китапханалар, балалар сәнғәт мәктәптәре һаны буйынса республика Рәсәй Федерацияһы субъекттары араһында беренсе урынды биләй.


text:
2016 йылда өфөләрҙең хеҙмәт хаҡы уртаса 1683 һумға артырға тейеш Фото: Андрей Старостин
2016 йылда өфөләрҙең хеҙмәт хаҡы уртаса 1683 һумға артырға тейеш
2016 йылда өфөләрҙең хеҙмәт хаҡы уртаса 1683 һумға артырға тейеш Фото: Андрей Старостин
ӨФӨ, 2015 йыл, 24 декабрь. /«Башинформ» мәғлүмәт агентлығы, Арина Рәхимҡолова/.
2016 йылда Өфөлә айлыҡ уртаса эш хаҡы 1683 һумға артырға һәм 33 431 һум тәшкил итергә тейеш. Быйыл ул 31 748 һум тәшкил итте. 24 декабрҙә Өфө ҡала Советы депутаттары ҡаланың социаль-иҡтисади үҫеш күҙаллауы мәғлүмәттәрен раҫланы.
Күҙаллауға ярашлы, 2016 йылда өфөләрҙең эш хаҡы 33 814 һумға етәсәк. 2018 йылға баш ҡала халҡының уртаса эш хаҡы төп сценарий буйынса 36 528 һум һәм оптимистик вариант буйынса 37 834 һум буласаҡ. Эшһеҙлек кәмейәсәк, тип фаразлана. 2015 йылда Өфөлә теркәлгән эшһеҙлек кимәле иҡтисади яҡтан әүҙем халыҡ иҫәбенән 1,3 процент кимәлендә баһалана. Киләһе йылда эшһеҙлек 1,2 процент, 2017 йылда — 1,15, 2018 йылда 1,12 процент кимәлендә күҙаллана.
Күҙаллау буйынса, 2016 йылда Өфөлә 835 мең квадрат метр торлаҡ төҙөләсәк. Киләһе йылда баш ҡалала торлаҡ менән тәьмин ителеш бер кешегә уртаса 23,3 квадрат метр тура киләсәк. 2015 йылда ул 22,7 квадрат метр тәшкил иткән.
Яҡын йылдарҙа ҡалала күҙаллауҙың төп варианты буйынса 95 яңы балалар майҙансығы һәм оптимистик вариант буйынса 100 майҙансыҡ төҙөлөргә тейеш. Сағыштырыу өсөн: 2014 йылда 78 майҙансыҡ төҙөлгән, быйыл иһә 65.


text:
Фото:
Башҡортостандың холоҡ төҙәтеү учреждениеларында халыҡ иҫәбен алыуға әҙерҙәр
Фото:
Федераль хөкөм язаһын үтәү хеҙмәтенең Башҡортостан Республикаһы буйынса Баш идаралығы подразделениеларында илебеҙҙә 14 октябрҙән 25-енә тиклем үтәсәк Бөтә Рәсәй халыҡ иҫәбен алыуға арналған стенгазеталар конкурсы ойошторолдо һәм үткәрелде.
Иғлан ителгән ярыш киң яҡлау тапты, һәм жюри хөкөмөнә егерменән ашыу ижади эш тәҡдим ителде. Күп плакаттар юғары художество кимәлендә башҡарылды, йөкмәткеһе буйынса ла бик фәһемле булды. Конкурс һөҙөмтәһендә еңеүселәр һәм призерҙар билдәләнде.
Башҡортостанстат матбуғат хеҙмәте хәбәр итеүенсә, холоҡ төҙәтеү учреждениеларына эләккән Рәсәй граждандары, илдең ҡалған граждандары кеүек үк, иҫәпкә алынасаҡ. Улар мәшғүллек һәм миграция тураһында мәғлүмәттәрҙән тыш бөтә һорауҙарға яуап бирәсәк.


text:
Республика етәксеһе хоккей буйынса Быуындар Кубогы-2014-те асыуҙа ҡатнаштыФото: Олег Яровиков
Республика етәксеһе хоккей буйынса Быуындар Кубогы-2014-те асыуҙа ҡатнашты
Республика етәксеһе хоккей буйынса Быуындар Кубогы-2014-те асыуҙа ҡатнаштыФото: Олег Яровиков
Рөстәм Хәмитов шәмбе, 18 ғинуарҙа, Учалының «Горняк» боҙ һарайында үткән, Йәштәр хоккей лигаһының Быуындар Кубогы-2014-те асыуҙа ҡатнашты.
— Бөгөн Башҡортостанда, Учалыла ҙур хоккей байрамы. Мин барыһын да был ваҡиға менән ҡотлайым! Беҙҙең башҡорт боҙонда ошондай принципиаль матч барыуы менән ғорурланам һәм ҡыуанам. Ҡатнашыусыларға яҡшы тәьҫораттар, ә тамашасыларға ҡыҙыҡлы күренеш теләйем. Дуҫлыҡтың еңеүен теләйем, беҙҙең «Көнбайыш» һәм «Көнсығыштан» егеттәр дуҫтар булып хушлашһындар, — тип сәләмләне йыйылыусыларҙы Башҡортостан Президенты.
Рөстәм Хәмитов символик шайбаны ташлап, матчҡа старт бирҙе. Спорт байрамының почетлы ҡунаҡтары араһында – Рәсәйҙең атҡаҙанған тренеры өлкән Владимир Юрзинов.
Йәштәр хоккей лигаһының Быуындар Кубогы өсөнсө тапҡыр уҙғарыла. Алдан ике матч 2012 һәм 2013 йылда Пензала һәм Киров-Чепецкта үтте.
«Көнсығыш» командаһы составына «Горняк» Учалы хоккей клубының өс һөжүм итеүсеһе инә – Анатолий Наговицын, Алексей Нечкин һәм Никита Сафронов.
«Көнсығыш» йыйылмаһы менән «Алтай Бөркөттәре»нән Александр Климов етәкселек итә. Тренер штабы составына Константин Полозов («Батыр» ХК, Нефтекама) һәм Владимир Герасимов («Горняк» ХК, Учалы) инә.


text:
Мәҙәниәт хеҙмәткәрҙәре көнө менән!
Бөгөн мәҙәниәт хеҙмәткәрҙәре үҙҙәренең һөнәри байрамын билдәләй. Ошо айҡанлы Башҡортостан Республикаһы Президенты Мортаза Рәхимов улар исеменә ҡотлау ебәрҙе.
“Башҡортостан Республикаһының хөрмәтле мәҙәниәт хеҙмәткәрҙәре!
Һеҙҙе һөнәри байрамығыҙ менән ихлас ҡотлайым!
Башҡортостандың күп милләтле мәҙәниәте һәр ваҡыт халҡыбыҙҙың юғары рух һәм әхлаҡлылыҡ сығанағы булды. Быуаттар төпкөлөнә барып тоташҡан милли-мәҙәни йолалар быуындарҙы һәм осорҙарҙы тығыҙ бәйләй, төрлө милләт һәм дин кешеләре араһында үҙ-ара аңлашыуҙы нығыта.
Республикала мәҙәниәтте үҫтереүгә төрлө яҡлап булышлыҡ ителә. Норматив хоҡуҡ базаһы булдырылған, дәүләт программалары комплексы ҡабул ителгән. Ғәмәлдәге объекттарҙы реконструкциялауға һәм яңыларын төҙөүгә айырым иғтибар бүленә. Үҙенсәлекле милли мәғариф системаһы эшләй. Һәләтле балаларҙы һәм йәштәрҙе дәртләндереү буйынса саралар тормошҡа ашырыла. Музыка, театр, хореография һәм һынлы сәнғәт, архитектура һәм дизайн, кино, музей, клуб һәм китапхана эше өлкәһендә ижади проекттарға ярҙам итеү өсөн гранттар булдырылған. Башҡортостан илдең иң ҙур мәҙәни үҙәктәренең береһенә әүерелде.
Бөгөн беҙ республикабыҙ мәҙәниәтенең сағыу оҫталары менән хаҡлы рәүештә ғорурланабыҙ. Театрҙарҙа, студияларҙа, китапханаларҙа, клубтарҙа һәм башҡа мәҙәниәт усаҡтарында үҙегеҙҙең көндәлек фиҙакәр хеҙмәтегеҙ менән һеҙ мәҙәни-әхлаҡи ҡиммәттәрҙе һаҡлап ҡалыуға һәм байытыуға булышлыҡ итәһегеҙ, гражданлыҡ йәмғиәтен үҫтереүҙә, яңы быуындарға халыҡтың бай рухи тәжрибәһен тапшырыуҙа уның әһәмиәтен күтәрәһегеҙ.
Һеҙгә ныҡлы һаулыҡ, именлек һәм бәхет, Ватаныбыҙ файҙаһына яңы ижади уңыштар һәм ҡаҙаныштар теләйем!
Башҡортостан Республикаһы Президенты М. Рәхимов”.


text:
Өфөлә сауҙа һәм дөйөм туҡланыу өлкәһендә вакансиялар йәрминкәһе ойошторола
ӨФӨ, 2015 йыл, 26 август. /«Башинформ» мәғлүмәт агентлығы, Эльмира Сабирова/.
27 августа Өфөнөң Халыҡ мәшғүллеге үҙәгендә күмәртәләп һәм берәмләп һатыу, дөйөм туҡланыу предприятиелары, социаль учреждениелар, ҡунаҡханалар һәм ресторандар өсөн вакансиялар йәрминкәһе уҙғарыла. Тәҡдим ителәсәк вакансиялар араһында һатыусы, ашнаҡсы, тауар белгесе, официант, бармен, магазин мөдире, ревизор, контролер-консультант, магазин директоры урынбаҫары, администратор, кассир, кондитер, икмәк бешереүсе, баш инженер, электрик бар.
Сара барышында эш эҙләүселәр өсөн «Уңышҡа табан 10 аҙым» оҫталыҡ дәресен үткәреү планлаштырыла.
Йәрминкә иртәнге сәғәт 10-дан 12-гә тиклем Ибраһимов бульвары, 47/1 адресы буйынса уҙа. Өҫтәмә мәғлүмәтте 251-51-55 телефоны буйынса алырға мөмкин, тип хәбәр иттеләр Өфө хакимиәтенең матбуғат хеҙмәтенән.


text:
Фото:
Дәүләкәндән чиновник 200 мең һум ришүәт талап иткән
Фото:
Республиканың тикшереү органдары Дәүләкән районы Алға ауыл советының 51 йәшлек башлығына ҡарата енәйәт эше асты. Тикшереүҙән билдәле булыуынса, чиновникка Әлшәй районы кешеһе Асылыкүл буйынса ер бүлеп биреүен һорап мөрәжәғәт иткән. Күлдең яр буйҙары айырым һаҡланған тәбиғәт биләмәһе иҫәпләнә, һәм был ерҙәрҙе халыҡҡа ҡулланыуға биреү закон менән тыйыла. Норматив акттарҙы урап үтер өсөн ялған документтар кәрәк була, һәм Алғаның башлығы үҙенең хеҙмәте өсөн 200 мең һум талап итә. Ришүәт биргән саҡта ул үҙенең кабинетында енәйәт өҫтөндә тотола. Әлеге ваҡытта тикшереү дауам итә.


text:
Башҡортостан Хөкүмәтендә Краснодар крайы делегацияһы менән осрашыу үттеФото: Ғәзиз Йосопов
Башҡортостан Хөкүмәтендә Краснодар крайы делегацияһы менән осрашыу үтте
Башҡортостан Хөкүмәтендә Краснодар крайы делегацияһы менән осрашыу үттеФото: Ғәзиз Йосопов
Башҡортостан Хөкүмәтендә 30 майҙа Краснодар крайының рәсми делегацияһы менән осрашыу үтте. Делегация составында Краснодар крайы губернаторы урынбаҫары, финанс министры Иван Перонко, иҡтисад министры Игорь Галась һәм башҡа рәсми кешеләр бар.
Рәсми делегация башлығы Иван Перонко һүҙҙәренсә, Башҡортостанда төрлө тармаҡтарҙы, айырыуса эшкәртеү тармағын үҫтереүгә йүнәлтелгән байтаҡ проекттар бар. Уларҙың күбеһе башҡа төбәктәрҙә ҙур ҡыҙыҡһыныу уята.
— Беҙ етди ниәттәр менән килдек. Кубандә сәнәғәт өлкәһен үҫтереүгә, яңы юғары технологиялы, шул иҫәптән нефтте тәрән эшкәртеү буйынса предприятиелар төҙөүгә ҙур иғтибар бүленә. Башҡортостанда нефть химияһы тармағы яҡшы үҫешкәнгә күрә, республика менән хеҙмәттәшлек итергә теләйбеҙ, — тип билдәләне Иван Перонко.
Ике төбәк араһында хеҙмәттәшлек итеү тураһында килешеү 1999 йылда уҡ төҙөлгән. Шул ваҡыттан алып төбәктәр араһындағы тауарҙар әйләнеше өс тапҡырға артып, бөгөнгө көндә ете миллиард һумдан ашыу тәшкил итә. Башҡортостан Краснодар крайына нефть химияһы продукцияһын поставкалаһа, Кубандән республикаға нигеҙҙә аҙыҡ-түлек сәнәғәте продукцияһы ебәрелә.
— Тауарҙар әйләнешен арттырыу, поставкаланған продукция ассортиментын киңәйтеү беҙҙең төп маҡсат булып тора. Тауарҙарҙан тыш, шулай уҡ хеҙмәттәр күрһәтеү өлкәһендә лә хеҙмәттәшлек итергә теләйбеҙ. Һүҙ, тәү сиратта, туризм, шифахана-курорт тармағын үҫтереү тураһында бара, — тип хәбәр итте журналистарға делегация етәксеһе.
Краснодар крайы вәкилдәренең Башҡортостанға визиты сараларға ифрат бай. Визит программаһы сиктәрендә республиканың иҡтисади үҫеш министры Александр Марьин һәм финанс министры Рузалия Хисмәтуллина, шулай уҡ Төҙөлөш һәм архитектура буйынса дәүләт комитеты рәйесе Камил Мансуров менән осрашыуҙар ойоштороласаҡ.
31 майҙа делегация ағзалары Ишембай районына барасаҡ. Унда район етәксеһе менән осрашыу, социаль-мәҙәни өлкә объекттарын ҡарау, «Инман» ябыҡ акционерҙар йәмғиәте, «Ишембай трикотаж изделиелар фабрикаһы» ябыҡ акционерҙар йәмғиәте һәм «Витязь» машиналар эшләү компанияһы» асыҡ акционерҙар йәмғиәтенә барыу планлаштырыла.


text:
Техник тикшереү үтмәгән өсөн һәм срогы үткән транзит номерҙарына штраф артты
Ике көн элек Рәсәй федерацияһы Административ Кодексына төҙәтмәләр көсөнә инде. Үҙгәрештәр юл хәрәкәтендә ҡатнашыусыларға ҡағыла. Тейешле тәртиптә теркәлмәгән транспорт сараһы менән идара иткән өсөн штраф күләме арта – бынан алып ул 300 һумдан 800 һумға тиклем тәшкил итә. Был ваҡыты үткән транзит номерҙарына ла ҡағыла. Уҙған йыл эсендә генә ошо статья буйынса бер миллион ярымдан ашыу водитель яуаплылыҡҡа тарттырылған, тип хәбәр итә Юл хәрәкәте хәүефһеҙлеге дәүләт инспекцияһының матбуғат хеҙмәте. Бынан тыш, дәүләт техник тикшереүе үтмәгән автомобиль менән идара иткән өсөн дә штраф күләме арта. Ул 500-ҙән алып 800 һумға тиклем тәшкил итәсәк. Үткән йыл эсендә закондың был талабын инҡар итеүселәр ун процентҡа артҡан. БР буйынса Эске эштәр министрлығының матбуғат хеҙмәте хәтерегеҙгә төшөрә, ЮХХДИ хеҙмәткәре машинаны артабан файҙаланыуҙы тыйырға һәм дәүләт номерҙарын сисеп алырға хоҡуҡлы.


text:
Республикала яҙғы сәсеүгә орлоҡ әҙерләү эштәре 90 процентҡа башҡарылған
Республиканың 25 районы яҙғы сәсеүгә орлоҡ әҙерләүҙе тамамлаған. БР Ауыл хужалығын консультациялау үҙәге мәғлүмәттәре буйынса, төбәктә был эш 90 процентҡа башҡарылған. Әлегә яҙғы сәсеүгә 265 мең тонна орлоҡ әҙерләнгән. Илеш һәм Ейәнсура игенселәре планды арттырып үтәгән.
Бынан тыш, республиканың страховка фондын формалаштырыу дауам итә. Әлегә ул 55 процентҡа тулыланған — аграрийҙар 24 мең тонна иген һалған. Шул уҡ ваҡытта 16 район хеҙмәтсәндәре был эште тамамлаған да инде. Дүртөйлө, Мәләүез, Стәрлетамаҡ, Туймазы, Федоровка, Саҡмағош һәм Яңауыл райондары бында ҙур өлөш индергән – уларҙың һәр береһе мең тоннанан ашыу иген әҙерләгән.
Төбәктең күсмә фонды ла тулылана. Унда 45 мең тонна орлоҡ һалынған. БР Ауыл хужалығы министрлығынан асыҡлауҙарынса, планға ҡарата был 78 процент тәшкил итә. Башҡортостандың 25 районында был эш тулыһынса башҡарылған. Ә Благовар хеҙмәтсәндәре планды икеләтә арттырып үтәгән.


text:
Өфөлә Тажикстандың Генераль консуллығы асылды
Өфөлә Тажикстандың Генераль консуллығын асыу тантанаһы үтте. 9 сентябрь көнө бының өсөн осраҡлы ғына һайланмаған. Тажикстанда дәүләт бойондороҡһоҙлоғоноң 20 йыллығы тап бөгөн билдәләнә.
Консуллыҡ округы составына 14 төбәк инә, уның үҙәге — Өфөлә. Властар менән тура бәйләнеш булдырыу, шулай уҡ унда йәшәүсе Тажикстан граждандары менән осрашыу маҡсатында Консуллыҡ яҡын арала округҡа ингән барлыҡ төбәктәрҙә лә булырға планлаштыра.
Консуллыҡтың пландары һәм маҡсаттары хаҡында тулыраҡ «Башинформ» агентлығы сайтының «Тулылыҡ» (Подробности) бүлегендә Тажикстандың Өфөләге Генераль консулы Содик Имомов интервьюһында уҡырға була.


text:
Йорттарҙы ремонтлау дауам иттереләсәк
Өфөлә торлаҡты капиталь ремонтлау 2010 – 2011 йылдарҙа ла дауам иттерелергә тейеш. Өфө ҡала Советы депутаттары был маҡсатҡа Торлаҡ-коммуналь хужалыҡты реформалаштырыуға булышлыҡ итеү фондынан средстволар алыу өсөн ярашлы заявка әҙерләү тураһында ҡарар ҡабул итте.
Ҡала хакимиәте башлығының беренсе урынбаҫары Ирек Ялалов хәбәр итеүенсә, 2009 йылда Торлаҡ-коммуналь хужалыҡты реформалаштырыуға булышлыҡ итеү программаһына ярашлы Өфөлә 246 күп фатирлы йортҡа капиталь ремонт яһалды. Эштәр барышында ике миллиард һумдан ашыу аҡса үҙләштерелде. Һөҙөмтәлә 90 мең самаһы өфөлө торлаҡ шарттарын яҡшыртты, ә дүрт меңдән ашыу төҙөүсе эш менән тәьмин ителде.
Торлаҡ фондын йылылыҡ менән тәьмин итеү системаларын яңыртыу буйынса эш дауам итә. Юл инфраструктураһын үҫтереүгә, ҡала коммуналь хужалығы ихтыяждары өсөн техника һәм ҡорамалдар һатып алыуға ҡала бюджетынан байтаҡ средстволар бүленә. Мәҫәлән, быйыл техника һатып алыуға 178 миллион һумдан ашыу аҡса бүленде һәм 323 мең квадрат метрҙан ашыу юл ремонтланды.


text:
Алхимия
Алхи́мия — урта быуаттарҙа булған мистик тәғлимәт. Алхимиктар ябай металды ҡиммәтле металдарға әүерелдереү сараһын — «философия ташын» эҙләгәндәр; урта быуаттарҙа ғилми химияға тиклем йәшәгән, ябай металдан алтын — `философия ташы` алыу юлдарын эҙләгән мистик тәғлимәт[1]; ябай металды алтынға әйләндереү ысулын эҙләгән урта быуат `ғилеме`[2]; урта быуаттарҙа матдәләр һәм элементтарҙың дөйөм әүерелеүе тураһындағы йәшерен тәғлимәт; ябай металдарҙы алтын-көмөшкә әүерелдергән, шулай уҡ хужаһына мәңгелек гумер һәм йәшлек бүләк итеүсе фәлсәфәүи ташты эҙләү[3].


text:
Күмертау автомобиль юлдарын ҡарҙан таҙартыуға 19 предприятие йәлеп ителәсәк
Алдағы ҡышта автомобиль юлдарын ҡарҙан таҙартыуҙа Күмертауҙың муниципаль хеҙмәттәренә төрлө милекселек формаһындағы 19 предприятие ярҙам итәсәк. Был турала мәғлүмәт ҡала Советының 26-сы ултырышында иғлан ителде. Белгестәр әйтеүенсә, планды бойомға ашырыу урындағы дөйөм файҙаланыуҙағы автомобиль юлдарын ҡарҙан ваҡытында таҙартыу мөмкинлеге бирәсәк. Бындай бергәләп эшләү тәжрибәһе ҡалала бер нисә йыл элек ойошторолған. Әлеге ваҡытта муниципаль унитар предприятие ҡарамағындағы 14 техника берәмеге урындағы бөтә 177 км юлды солғап ала алмай. Тәжрибәнән күренеүенсә, күмәк тырышлыҡ менән ҡарҙан таҙартыу мәсьәләһен йылдам хәл итергә мөмкин, тип хәбәр иттеләр Күмертау хакимиәтенең мәғлүмәт-аналитика бүлегенән.


text:
Өфөнән өс егет «Санкт-Петербургтың ҙур призы» халыҡ-ара хоккей турнирында сығыш яһаясаҡ
11-14 апрелдә «Санкт-Петербургтың ҙур призы» халыҡ-ара хоккей турниры үтәсәк. Боҙ майҙандарында Словакия, Финляндия, Чехия, Швециянан 20 йәшкә тиклемге спортсылар, шулай уҡ Рәсәйҙең һәм Санкт-Петербургтың үҙенең йәштәр йыйылма командалары осрашасаҡ.
Рәсәй командаһы составында Өфөнөң «Толпар» хоккей клубынан да уйынсылар бар. Улар – Алексей Василевский, Азат Мәзитов, Булат Хамматов.
Рәсәй командаһы Словакия һәм Финляндия менән төркөмгә эләкте.
Матчтар теҙмәһе:
11 апрель:
Санкт-Петербург – Чехия; Рәсәй – Финляндия.
12 апрель:
Чехия – Швеция; Рәсәй – Словакия.
13 апрель:
Финляндия – Словакия; Швеция – Санкт-Петербург.


text:
«Банктарҙың мәғлүмәти хәүефһеҙлеге» VI Урал форумы Әбйәлил районында үтәсәк
17-22 февралдә Башҡортостандың Әбйәлил районында «Юбилейный» шифаханаһы базаһында «Банктарҙың мәғлүмәти хәүефһеҙлеге» VI Урал форумы үтәсәк.
Республиканың Милли банкынан хәбәр итеүҙәренсә, форумда инновацион банк технологияларын индереү һәм мәғлүмәти хәүефһеҙлекте тәьмин итеү, түләү системалары хәүефһеҙлеге, банк секторында киберенәйәтселекте иҫкәртеү һәм уға ҡаршы тороу мәсьәләләренә фекер алышыу ҡаралған. Форум программаһына тематик секциялар, түңәрәк өҫтәлдәр һәм һүҙ көрәштереүҙәр ингән.
Форумда кредит ойошмалары етәкселәре, мәғлүмәти хәүефһеҙлек өлкәһе белгестәре, хәүеф-менеджерҙар, эске контроль хеҙмәте белгестәре, процессинг үҙәктәре етәкселәре ҡатнашасаҡ.
Форумды Рәсәй банктары ассоциацияһы Рәсәй Банкы рәсми ярҙамы менән «Авангард Үҙәк» компанияһы менән берлектә уҙғара.


text:
Белоретта Әсә көнө хөрмәтенә байрам сараһы уҙҙы
ӨФӨ, 2014 йыл, 26 ноябрь. /«Башинформ» мәғлүмәт агентлығы, Әлим Фәйезов/.
Әсә көнө алдынан Белореттың ҡала Мәҙәниәт йортонда тантана уҙҙы, унда ҡала һәм район әсәләрен байрам менән Белорет районы хакимиәте башлығы урынбаҫары Иван Пинящук ҡотланы.
— Бөгөн республикабыҙҙың социаль сәйәсәте ғаиләне нығытыуға, уның ролен йәмғиәттә күтәреүгә, әсәлек һәм балалыҡты һаҡлауға, тыуымды арттырыуға йүнәлтелгән. Райондың төп ғорурлығы – уның күп балалы ғаиләләре. Улар беҙҙә 1100, — тип билдәләне Иван Пинящук. — Балалар баҡсалары, мәктәптәр, спорт һәм мәҙәниәт объекттары йүнәтәбеҙ, төҙөйбеҙ. Ҡалабыҙҙа бик яҡшы бала табыу йорто һәм балалар поликлиникаһы бар. Социаль торлаҡ һалабыҙ, күп балалы ғаиләләргә бушлай ер участкалары бүләбеҙ.
Ул шулай уҡ күп балалы әсәләргә, балаларҙы тәрбиәгә алған ҡатындарға айырым рәхмәтен белдерҙе.
Билдәләп үтергә кәрәк, Белорет районында һәм ҡалаһында биш һәм унан күберәк бала табыусы һәм тәрбиләүсе 154 күп балалы әсә «Әсәлек даны» миҙалын лайыҡлы йөрөтә.
Байрамға Ҡала мәҙәниәт һарайына ҡатын-ҡыҙҙар, төрлө предприятие һәм һөнәр вәкилдәре, шулай уҡ өс һәм унан күберәк бала тәрбиәләүсе күп балалы әсәләр саҡырылғайны. Балалар музыка мәктәбе уҡытыусыһы Надежда Неудачина, ҡала Мәҙәниәт һарайының башҡорт халыҡ театры режиссеры Гөлнара Ғилманова, Белорет металлургия комбинатының прокат цехы электромонтеры Елена Павочкина, металлургия комбинатының 31-се ашханаһы ашнаҡсыһы Татьяна Бармина, электр элемтәһе инженеры Виктория Потапова, 8-се урта мәктәп уҡытыусыһы Светлана Дульцева, врач-неонатолог Ирина Әфләтүнова, «Миҙгел» салоны тегенсеһе Елена Дурникина, өйҙә социаль ярҙам күрһәтеү бүлеге хеҙмәткәре Әҡлимә Горбатова, шәхси эшҡыуар Розалия Мөхөтдинова республиканың лайыҡлы граждандарын тәрбиәләгәндәре өсөн бүләктәр һәм рәхмәт һүҙҙәренә лайыҡ булдылар.
Белорет әсәләре өсөн Мәҙәниәт һарайының ижади коллективтары байрам концерты әҙерләгәйне, тип хәбәр итте муниципалитет хакимиәтенең мәғлүмәт-аналитика бүлеге хеҙмәткәре Айгөл Кирамова.


text:
Мәжит Ғафури музейында Һиндостан ҡунаҡтары булды
Мәжит Ғафуриҙың мемориаль йорт-музейында Һиндостандан оло ҡунаҡтар булып китте. Улар — "Бөтә донья аңы уяныуы" халыҡ-ара конференцияһына нигеҙ һалыусы һәм уның етәксеһе Джагдиш Ганди әфәнде һәм Шишир Шривастава әфәнде. Башҡорт һәм татар әҙәбиәте классигы Мәжит Ғафури мираҫы һаҡланған йортта ҡунаҡтар Мифтахетдин Аҡмулла исемендәге Башҡорт дәүләт педагогия университеты саҡырыуы буйынса ойошторолған дуҫтарса сәфәр сиктәрендә булды.Сит ил ҡунаҡтары музей экспозицияһы менән танышты, Мәжит Ғафуриҙың тормош юлы, уның ижады менән ҡыҙыҡһынды. Был хаҡта уларға музей директоры Фәнис Янышев бәйән итте.
-Беҙҙең өсөн һеҙҙең республика менән танышыу, юғары уҡыу йорттары менән хеҙмәттәшлек итеү — оло мәртәбә, — тип үҙ тәьҫораттары менән бүлеште Ганди әфәнде,- Бәләкәй генә республикала төрлө халыҡтарҙың үҙ-ара килешеп һәм татыу йәшәүе беҙҙе хайран итте. Әгәр артабан да шулай йәшәһәгеҙ, һеҙҙең хаҡта бөтә донъяла беләсәктәр.
Ганди әфәнде әйтеүенсә, был сәфәр Башҡортостан тураһында уларҙың фекерен ҡырҡа үҙгәрткән һәм улар беҙҙең республика менән әүҙем хеҙмәттәшлек итергә әҙер.
Шулай уҡ ҡунаҡтар халҡыбыҙҙың йомарт һәм талантлы булыуын билдәләп үтте. Ә Фәйзи Ғәскәров исемендәге Дәүләт академия халыҡ бейеүҙәре ансамбле концерты уларға айырыуса көслө тәьҫир иткән.
— Университетта ла үтә талантлы студенттар уҡый.- тине улар.


text:
Америка Ҡушма Штаттары Хөкүмәте
Америка Ҡушма Штаттары Хөкүмәте (The Government of the United States of America) – 50 дәүләттәрҙен (state), 1 федераль округ һәм бер-нисә территорияларҙын бер дөйөм федераль хөкүмәте.
Документтарҙа ҡуйылған исем «Америка Ҡушма Штаттары Хөкүмәте» штаттарҙын һәм территорияларҙын дөйөм ҡарары булыу тураһында әйтә (АҠШ Конституцияһынан).
АҠШ Конституцияһына ярашлы дәүләт власы, суд, башҡарма һәм закондар сығарыу йүнәлештәренә бүленә.
Башҡарма влас АҠШ Президенты, закондар сығарыу влас АҠШ Конгрессы, суд власы АҠШ Юғары судына бирелғән.
Шулай уҡ ҡарағыҙ[үҙгәртергә | вики-тексты үҙгәртергә]
Иҫкәрмәләр[үҙгәртергә | вики-тексты үҙгәртергә]
Һылтанмалар[үҙгәртергә | вики-тексты үҙгәртергә]
- USA.gov, the official U.S. Government portal.
- United States Government, a research information guide from the University of Illinois at Urbana-Champaign Library.
- Government Information: Directories and Manuals, web resources provided by GovPubs at the University of Colorado–Boulder Libraries.


text:
Фото:
Төҙөүселәр көнө менән!
Фото:
Августың икенсе йәкшәмбеһендә илебеҙҙә Төҙөүселәр көнө билдәләнә. Ошо айҡанлы Башҡортостан Президенты Рөстәм Хәмитов төҙөлөш тармағы хеҙмәткәрҙәре һәм ветерандары исеменә һөнәри байрамдары менән ҡотлау ебәрҙе. Ҡотлауҙа, атап әйткәндә, шулай тиелә:
«Төҙөүсе һөнәре беҙҙең илдә элек-электән киң таралған һәм абруйлы профессияларҙың береһе. Һәм бөгөн Төҙөүселәр көнө — ысын мәғәнәһендә бөтә халыҡ байрамы ул.
Дәүләт программаларын ғәмәлгә ашырыуҙа, иҡтисадты һәм социаль өлкәне модернизациялауҙа һәм инновацион яҡтан үҫтереүҙә республиканың төҙөлөш комплексына айырым урын бирелә. Тармаҡта алдынғы төҙөлөш технологияларын, заманса юғары сифатлы материалдар һәм конструкцияларҙы индереү әүҙем бара. Инвестиция эшәмәкәрлегендә, подряд эштәрен башҡарыуҙа күҙәтелгән ыңғай тенденциялар нығына.
Төҙөүселәр хеҙмәте айырыуса халыҡ тормошоноң матди һәм мәҙәни кимәлен күтәреү өсөн кәрәк. Бөтә донъя иҡтисади көрсөгө шарттарында ла яңы етештереү ҡеүәттәрен сафҡа индереү, төҙөлөш индустрияһы үҫеше, күперҙәр, юлдар һалыу, ҡала һәм ауылдарҙа социаль өлкә объекттары төҙөү дауам итә. Торлаҡ төҙөлөшөнә, шул иҫәптән аҙ ҡатлы төҙөлөшкә, торлаҡ объекттарының ҡулланыу үҙенсәлектәрен яҡшыртыуға ҙур иғтибар бирелә. Әлеге ваҡытта күләмде эҙмә-эҙлекле арттыра барыу һәм сафҡа индерелеүсе торлаҡ хаҡын арзанайтыу үтә мөһим!
Иманым камил, һеҙҙең йүнселлегегеҙ, оҫталығығыҙ һәм ижади инициативағыҙ тармаҡ предприятиеларын техник яҡтан ҡайтанан йыһазландырыу һәм финанс йәһәтенән һауыҡтырыу буйынса яуаплы мәсьәләләрҙе уңышлы хәл итеүгә, республикала төҙөлөш процесын ойоштороуҙы бар йәһәттән камиллаштырырға булышлыҡ итәсәк.
Һеҙгә һәм һеҙҙең яҡындарығыҙға ныҡлы һаулыҡ, именлек һәм бәхет, һеҙҙең бик кәрәкле эшмәкәрлегегеҙҙә яңы етди ҡаҙаныштар теләйем!
Башҡортостан Республикаһы Президенты Р.З.Хәмитов».


text:
Торлаҡҡа капиталь ремонт үткәреү сифатын төбәк депутаттары билдәләйәсәкФото: Олег Яровиков
Торлаҡҡа капиталь ремонт үткәреү сифатын төбәк депутаттары билдәләйәсәк
Торлаҡҡа капиталь ремонт үткәреү сифатын төбәк депутаттары билдәләйәсәкФото: Олег Яровиков
Өфөлә «Рәсәй Федерацияһының торлаҡ ҡануниәтендә яңылыҡтар. Күп фатирлы йорттарға капиталь ремонт үткәреү буйынса төбәк системаһын булдырыу һәм 2013-2015 йылдарҙа Торлаҡ-коммуналь хужалыҡты реформалаштырыуға булышлыҡ итеү фонды эшмәкәрлеге» бөтә Рәсәй кәңәшмәһе үтә. Сарала Дәүләт Думаһы, Рәсәй төбәктәре депутаттары, власть органдары вәкилдәре, ғалимдар ҡатнаша. Дәүләт Думаһының Торлаҡ сәйәсәте һәм торлаҡ-коммуналь хужалыҡ буйынса комитеты рәйесе Галина Хованская билдәләүенсә, торлаҡҡа капиталь ремонт үткәреү йәһәтенән федераль кимәлдәге закондарға индерелгән үҙгәрештәргә ярашлы, РФ субъекттары өсөн көсөргәнешлек артасаҡ.
— Төп ауырлыҡ төбәктәрҙең закон сығарыу власына төшә, — тип хәбәр итте депутат. – Улар РФ субъекты законын ҡабул итергә тейеш буласаҡ, унда төп моменттар билдәләнгән булырға тейеш. Был мәсьәләлә күп нәмә, атап әйткәндә, закондың ниндәй булыуы, граждандар өсөн ниндәй шарттар булдырылыуы урындағы депутаттарҙан торасаҡ.
Галина Хованская хәбәр итеүенсә, федераль кимәлдә торлаҡҡа капиталь ремонт үткәреүҙе финанс йәһәттән тәьмин итеүҙең ике варианты ҡарала.


text:
Республикала 2020 йылға тиклем урман хужалығын үҫтереү программаһы раҫланды
Башҡортостан Хөкүмәте 2012-2020 йылдарға республиканың урман хужалығын үҫтереү буйынса оҙайлы сроклы маҡсатлы программа раҫланы. Документты әҙерләүсе һәм уның дәүләт заказсыһы булып БР Урман хужалығы министрлығы сығыш яһай.
БР Хөкүмәтенең матбуғат хеҙмәтенән хәбәр итеүҙәренсә, биш ярҙамсы программа урман хужалығын үҫтереүҙең барлыҡ мөһим йүнәлештәрен үҙ эсенә ала. Улар - кадрҙар менән һәм фәнни-техник йәһәттән тәьмин итеү; урмандарҙы һөҙөмтәле файҙаланыу, урман реестры алып барыу, янғын хәүефһеҙлеген күҙәтеү; урмандарҙы тергеҙеү; урмандарҙы зыянлы организмдарҙан һәм башҡа кире факторҙарҙан, шулай уҡ янғындан һаҡлау.
Әлеге программаны тормошҡа ашырыуҙың һөҙөмтәлелеге 34 төп күрһәткес һәм индикатор буйынса баһаланасаҡ. Программа өс этапта ғәмәлләштерелә.
Беренсе этап 2014 йылға тиклем иҫәпләнгән. Ул төбәктә янғын һәм санитар хәүефһеҙлек буйынса һөҙөмтәле системалар булдырыуға, реестр алып барыуға, матди-техник базаны нығытыуға, урмандарҙы тергеҙеүгә йүнәлтелгән.
2015-2017 йылдарға иҫәпләнгән икенсе этап урман тәрбиәләү эштәрен үҫтереүҙе, урман юлдарын төҙөүҙе, шулай уҡ янғын хәүефһеҙлеген күҙәтеү системаһын камиллаштырыуҙы күҙ уңында тота.
2018-2020 йылдарҙа тормошҡа ашырыласаҡ өсөнсө этап урмандарға инвентаризация үткәреү системаһын булдырыу, Башҡортостанда берҙәм генетик-селекцион комплекс формалаштырыу буйынса эшмәкәрлекте тамамларға тейеш.


text:
Фото:
Дәүләт Йыйылышы рәйесе Константин Толкачев блогерҙар менән осрашасаҡ
Фото:
Башҡортостан Республикаһы Дәүләт Йыйылышы – Ҡоролтай рәйесе Константин Толкачевтың блогерҙар менән осрашыуы кесе йома, 15 ноябрҙә, үтә. Был хаҡта Башҡортостан парламенты спикеры «Живой журнал»дағы үҙенең блогы аша хәбәр итте.
— Йәнә бер осрашыу үткәреү идеяһы йәй көнө үк барлыҡҡа килгәйне, — тип билдәләне БР Дәүләт Йыйылышының матбуғат үҙәге етәксеһе Илгиз Абдуллин. – Әммә йәйге отпускылар айҡанлы уны күсерергә ҡарар ителде. Осрашыуға фекер алышыуҙарҙа әүҙем ҡатнашҡан блогерҙар саҡырыласаҡ. Көн тәртибе аныҡ ҡына билдәләнмәй, темаларҙы интернет менән ҡулланыусылар үҙҙәре формалаштыра.
Иҫегеҙгә төшөрәбеҙ, Константин Толкачевтың блогерҙар менән тәүге осрашыуы февралдә үткәрелгәйне. Шулай уҡ интернет-конференция ойошторолдо, унда Дәүләт Йыйылышы рәйесе онлайн режимда «Ижтимағи электрон гәзит» уҡыусыларының һорауҙарына яуап бирҙе.


text:
Мостай Кәримдең 90 йыллығына арналған театр фестивале тамамландыФото: Олег Яровиков
Мостай Кәримдең 90 йыллығына арналған театр фестивале тамамланды
Мостай Кәримдең 90 йыллығына арналған театр фестивале тамамландыФото: Олег Яровиков
Өфөлә башҡорт халыҡ шағиры Мостай Кәримдең тыуыуына 90 йыл тулыуға арналған республика театр фестивале тамамланды. Фестивалде ябыу тантанаһы бөгөн БР Милли йәштәр театрында үтте. Унда БР Хөкүмәте Премьер-министры урынбаҫары, БР Мәҙәниәт һәм милли сәйәсәт министры Илдус Илешев, Башҡортостан Республикаһы Дәүләт Йыйылышы–Ҡоролтайҙың комитеты рәйесе Рауил Бикбаев, Мостай Кәримдең ейәнсәре Тимербулат Кәримов ҡатнашты.
БР Мәҙәниәт һәм милли сәйәсәт министры Илдус Илешев, тантананы асып, былай тине:
— 20 октябрь республика халҡы өсөн үҙенсәлекле көн. Театр фестиваленең күренекле йәмәғәт эшмәкәре, яҙыусы, драматург һәм Башҡортостандың халыҡ шағиры Мостай Кәримдең тап тыуған көнөндә ябылыуына мин шатмын. Ә инде залдың уның ижадын һөйөүселәр менән шығырым тулыуын күреүе икеләтә шатлыҡ. Фестиваль ойоштороу осорон кисергәндә, беҙ барыбыҙ ҙа уның нисек үтер икән, тип борсолғайныҡ. Бөгөн килеп күрәм, Мостай Кәримгә ҡағылышлы саралар юғары ойошҡанлыҡ менән үтә. Фестивалдә республиканың бөтә театрҙары ҡатнашты, уларҙың һәр береһе Мостай Кәримдең әҫәре буйынса спектакль күрһәтте. Тамашасылар ҙа был спектаклдәргә ҙур теләк менән йөрөнө. Әҙиптең тормошона һәм ижадына булған мөнәсәбәттең иң сағыу күрһәткесе ошо түгелме?
Тантанала ҡатнашыусы Тимербулат Кәримов 20 октябрҙең улар өсөн ҙур ғаилә байрамы икәнлеген әйтеп үтте.
— Ҡыҙғанысҡа ҡаршы, олатайым тере саҡта алыҫ аралар арҡаһында йыш осрашманыҡ. — тине ул. — Бөгөн мин уны шул тиклем йомшаҡ күңелле, йомарт, аҡыллы кеше итеп күҙ алдына килтерәм. Ошо сифаттарҙы уның әҫәрҫәрендә күреүемә, уның аҡыллы кәңәштәрен табыуыма мин бик тә шатмын.


text:
Башҡортостанда законһыҙ урман ҡырҡыусыларға ҡаршы көрәш көсәйтелә
Ағасты законһыҙ ҡырҡыуға контроль көндән-көн арта. Рөхсәтһеҙ ағас әҙерләү һәм рөхсәтһеҙ ҡырҡылған ағас әйләнеше менән көрәштә хеҙмәттәшлек итеү тураһында Башҡортостан Урман хужалығы министрлығының БР буйынса Эске эштәр министрлығы, Федераль һалым хеҙмәтенең БР буйынса идаралығы һәм Рәсәй Федераль таможня хеҙмәте Волга буйы таможня идаралығының Башҡортостан таможняһы менән төҙөлгән килешеүе был йүнәлештәге һуңғы аҙымдарҙың береһе булды.
БР Урман хужалығы министрлығының матбуғат хеҙмәтенән хәбәр итеүҙәренсә, федераль һәм республика закондарына ярашлы үҙҙәренә йөкмәтелгән бурыстарҙы үтәү буйынса министрлыҡ һәм ведомстволарҙың берлектәге эшмәкәрлеген көйләү һәм үҙ-ара хеҙмәттәшлекте ойоштороу был килешеүҙең төп предметы булып тора.
Килешеү иң элек урман әҙерләү һәм эшкәртеү, шулай уҡ уны илдән ситкә сығарыу менән шөғөлләнгән физик, юридик шәхестәрҙең һәм индивидуаль эшҡыуарҙарҙың урман, һалым, таможня ҡануниәтен боҙоуҙарын асыҡлауға ҡайтып ҡала.
Бынан тыш, ағас әйләнешенә бәйле хоҡуҡ боҙоуҙарҙы асыҡлау, юл ҡуймау һәм иҫкәртеү буйынса берлектәге саралар үткәреү ҙә планлаштырылған.


text:
Рөстәм Хәмитов банк секторы мөмкинлектәрен файҙаланыу мәсьәләләренә арналған семинар үткәрҙе
26 ғинуарҙа Башҡортостан Президенты Рөстәм Хәмитов БР Милли банкында республика власть органдары етәкселәре менән семинар үткәрҙе. Унда төбәкте социаль-иҡтисади йәһәттән үҫтереү буйынса көнүҙәк мәсьәләләрҙе хәл итеү өсөн банк секторы мөмкинлектәрен файҙаланыу мәсьәләләре тикшерелде, тип хәбәр иттеләр төбәк башлығының матбуғат хеҙмәтенән.
Рөстәм Хәмитов билдәләүенсә, Башҡортостан етәкселеге республикабыҙ бюджетын формалаштырған ресурстарға таянып эшләй. Был яҡынса 145-150 миллиард һум.
— Рәсәй кимәлендә бик ҙур һаналған Башҡортостан Республикаһы банк системаһының беҙҙең менән йәнәш эшләп килеүен һәм үҫешеүен аңлайбыҙ. Банк системаһында кредиттар әйләнеше яҡынса 600 миллиард һум тәшкил итә. Республикабыҙ бюджеты менән сағыштырғанда, был дүрт тапҡырға тиерлек күберәк, — тип билдәләне Башҡортостан Президенты.
Рөстәм Хәмитов иҫәпләүенсә, төбәктә кредит-банк системаһының мөмкинлектәре һөҙөмтәле файҙаланылмай.
— Бер яҡтан, үҙ көсөбөҙгә генә ышаныу, беҙҙең бюджетта формалашҡан билдәле бер сумманың булыуын аңлау яҡшы. Икенсе яҡтан, банк секторы ресурстарына ла мөрәжәғәт итергә тейешбеҙ, — тип һыҙыҡ өҫтөнә алды республика башлығы.
Президент билдәләүенсә, төҙөлөш секторы, торлаҡ-коммуналь хужалыҡ, мәғариф кеүек төп тармаҡтар беҙҙең банктарҙа булған ресурстарҙан файҙаланырға тейеш. Ахыр сиктә, был иҡтисад үҫешен тиҙләтергә һәм Башҡортостан халҡы өсөн өҫтәмә килем алырға мөмкинлек бирәсәк.
Семинарҙа республиканың банк секторы үҫешенә баһа бирелде. Бөгөн төбәктә 96 кредит ойошмаһы эшләй. Әммә уларҙың ни бары 11-е, йәғни 10 проценты ғына республика милкендә. Төбәкә теркәлгән банктар иҫәбе буйынса Башҡортостан илдә – 11-се урында, төбәк банктарының активтар күләме буйынса – 16-сы урында килә.
Банк секторы үҫешә. Дөйөм алғанда кредитлау күләме үткән йылдың башынан алып дүрттән бер өлөшкә тиерлек артҡан.
Шулай уҡ Башҡортостан Президенты, республика илдең ҙур банктары менән партнерлығын киңәйтә, тип һөйләне.
— Туғыҙ ҙур банк менән килешеүҙәр төҙөнөк. Башҡа финанс структуралар, шул иҫәптән сит ил финанс-кредит ойошмалары менән бөтә төп позициялар буйынса мөнәсәбәттәрҙе әүҙемерәк үҫтерергә тейешбеҙ, — тигән бурыс ҡуйҙы республика башлығы.
Рөстәм Хәмитов артабан эш итеүҙең төп йүнәлештәре иҫәбендә инвестициялар йәлеп итеү эшмәкәрлеген әүҙемләштереүҙе атаны.
— Бюджет өлкәһендәге бурыстарға килгәндә, 2018 йылға уҡытыусыларҙың эш хаҡын иҡтисадтағы уртаса эш хаҡы кимәленән һиҙелерлек арттырырға тейешбеҙ. Табиптар буйынса ла шул уҡ маҡсат. Мәҙәниәт, социаль өлкә хеҙмәткәрҙәренең эш хаҡы иҡтисадтағы уртаса кимәлгә етергә тейеш. Бының өсөн беҙгә йәнә 180 миллиард һум аҡса кәрәк. Йәғни тағыла бер бюджет, — тине республика Президенты.
Был маҡсаттарға өлгәшеү өсөн өҫтәмә килем кәрәк.
— 2017-2018 йылдарға 180-200 миллиард һум күләмдәге бюджет кимәленә сығырға тейешбеҙ. Әлегә йылына 10-12 процент үҫеш күҙәтелә. Йылдамыраҡ темптар менән үҫешеү талап ителә.
Рөстәм Хәмитов билдәләүенсә, банк системаһынан тыш ҡаҙнаға бындай күләмдәге килемде йәлеп итеп булмаясаҡ. Республика башлығы үҙ-ара килешеп эш итеү моделен әҙерләргә ҡушты.


text:
АҠШ Дәүләт департаменты
AҠШ Дәүләт департаменты (ингл. United States Department of State) —1789 йылда төҙөлгән АҠШ-тың тышҡы сәйәсәте буйынса илден дәүләт органы. Беренсе AҠШ Дәүләт сәркәтибе Томас Джефферсон булды.
Депратаментта АҠШ гербы – АҠШ ҙур мисәте һаҡлана.
Ойошма Рәсәй Федерацияһы Сит ил эштәре министрлығы һәм башҡа илдәрҙә булған сит илдәр буйынса министрлыҡтар аналогы булып тора.
Вашингтонда урынлашҡан.
Етәкселәр[үҙгәртергә | вики-тексты үҙгәртергә]
AҠШ Дәүләт серкәтибе (ингл. United States Secretary of State) – АҠШ-тын «Дәүләт департаменты» етәксеһе. Дәүләт департамент, 1789 йылда төҙөлгән илден тышҡы сәйәсәте буйынса илден дәүләт органы.
- Хиллари Клинтон
- Джон Керри (1.02.2013 көндән)
Иҫкәрмәләр[үҙгәртергә | вики-тексты үҙгәртергә]
Һылтанмалар[үҙгәртергә | вики-тексты үҙгәртергә]
- сайт (инг.)
- IIP Digital Ҡалып:Ru icon/MUL


text:
Дмитрий Медведев «Башҡортостан сода компанияһы» белгестәренең эшен юғары баһаланы
18 декабрҙә Рәсәй Премьер-министры Дмитрий Медведев фән һәм техника өлкәһендә 2012 йылғы РФ Хөкүмәте премияһы лауреаттарын наградлау тантанаһында ҡатнашты. Наградланыусылар иҫәбендә «Башҡортостан сода компанияһы» етәкселәре һәм белгестәре — Надежда Пинигина, Сергей Лобастов, Юрий Иванов һәм Александр Шатов бар.
«Сода һәм төҙөлөш материалдары етештереүҙе модернизациялау, сеймал һәм энергетика ресурстарын экономиялау, тирә-яҡ мөхиткә кире йоғонтоно минималләштереү инновацион комплекслы программаһын эшкәртеү һәм индереү» тикшеренеүен Рәсәй хөкүмәте юғары баһаланы.
«Был премия беҙҙең предприятиела технология һәм экология буйынса эштәр кимәле донъя стандарттарына тап килеүен дәлилләй, — ти предприятиеның баш инженеры Юрий Иванов. — Был бөтә коллективтың оҙаҡ йылдар эшмәкәрлегенә баһа һәм ҡаҙаныштарыбыҙҙың етди һәм мөһим булыуы күрһәткесе».
Хөкүмәт премияһына бөтәһе 154 эш тәҡдим ителде. «Химия һәм яңы материалдар» секцияһы буйынса тапшырылған эштәрҙән икәүһе генә билдәләнде, улар иҫәбендә «Башҡортостан сода компанияһы» белгестәренең тикшеренеү эше лә.
«Башҡортостан сода компанияһы» технологияларҙы камиллаштырыу һәм инновацион проекттар буйынса мәсьәләләрҙе хәл итеүҙә ҙур потенциалға эйә — Рәсәй Федерацияһы хөкүмәте премияһы компания һайлаған йүнәлештең иң һөҙөмтәле булыуын иҫбатлай, тип хәбәр иттеләр предприятиеның мәғлүмәт һәм йәмәғәтселек менән бәйләнеш бүлегендә.


text:
Пенсия фондының төбәк бүлексәһе Волга буйы федераль округында иң яҡшыһы тип танылды
ӨФӨ, 2016 йыл, 1 апрель. /«Башинформ» мәғлүмәт агентлығы, Галина Бахшиева/.
2015 йылда Рәсәй Пенсия фонды конкурсында Пенсия фондының Башҡортостан бүлексәһе Волга буйы федераль округында иң яҡшыһы тип танылды.
Мәскәүҙә фонд идараһы ултырышында конкурсҡа йомғаҡ яһалды. «Пенсия фондының Волга буйы федераль округындағы иң яҡшы бүлексәһе» дипломы Пенсия фондының Башҡортостан бүлексәһе идарасыһы Фоат Хантимеровҡа тапшырылды. Шуны билдәләп үтергә кәрәк: бүлексә коллективы фондтың төбәк бүлексәләре араһында йыл һайын уҙғарылған конкурста бер нисә тапҡыр еңеүсе исемен яулаған.
Йыл һайын Рәсәй Пенсия фондының конкурс комиссияһы иң яҡшы һөҙөмтәләргә өлгәшкән бүлексәләрҙе билдәләй. Территориаль органдарҙың эше байтаҡ күрһәткестәр буйынса баһалана.
Төп критерийҙар араһында — халыҡ менән эштең һөҙөмтәлелеге, пенсияны үҙ ваҡытында тәғәйенләү, түләү, ғаризаларҙы ҡабул итеү һәм эшкәртеү буйынса эштең тиҙ башҡарылыуы, мәғлүмәт эшкәртеүҙең электрон технологияларын файҙаланыу, мотлаҡ пенсия страховкалауына страховка иғәнәһе йыйыу, шулай уҡ страховка иғәнәһе буйынса бурысты кәметеү.


text:
«Башавтотранс» ГЛОНАСС ярҙамында пассажирҙарға мәғлүмәт биреү системаһын индерә Фото: Олег Яровиков
«Башавтотранс» ГЛОНАСС ярҙамында пассажирҙарға мәғлүмәт биреү системаһын индерә
«Башавтотранс» ГЛОНАСС ярҙамында пассажирҙарға мәғлүмәт биреү системаһын индерә Фото: Олег Яровиков
ӨФӨ, 2015 йыл, 16 ғинуар. /«Башинформ» мәғлүмәт агентлығы, Артур Басиров/.
Республикала ГЛОНАСС индереү буйынса «Башавтотранс» һәм «Транспорт навигация үҙәге»нең берлектәге проекты сиктәрендә пассажирҙарға мәғлүмәт биреү системаһы эшләй башланы. Уның ярҙамында граждандар автобустар хәрәкәте схемаһына төшөнә һәм транспорттың туҡталышҡа килеү ваҡытын белә ала.
«Транспорт навигация үҙәге»нең генераль директоры Андрей Быковскийҙың һүҙҙәренсә, төбәктә пассажирҙар ташыу өлкәһенә ГЛОНАСС системаһын индереү уңышлы алып барыла.
«Башавтотранс»тың бөтә автобустары ла ГЛОНАСС системаһы менән йыһазландырылған. Уның ярҙамында диспетчерлыҡ контроле һәм транспорт расписаниеһын көйләү тормошҡа ашырыла.
— ГЛОНАСС беҙгә 1-се Өфө пассажир автотранспорт предприятиеһының бөтә маршруттары буйынса автобустар эшен, пассажирҙар туҡталышта автобустарҙы оҙаҡ көтмәһен өсөн хәрәкәт интервалын күҙәтеп барырға, хәрәкәт схемаһын үтәүҙе контролдә тоторға мөмкинлек бирә, — ти 1-се Өфө пассажир автотранспорт предприятиеһы диспетчеры Юлиә Калмыкова.
Бынан тыш, навигация системаһы юлда транспорт ватылғанда йәки төрлө хәлдәргә осрағанда ярҙам итә.
«Башавтотранс» һәм «Транспорт навигация үҙәге»нең хеҙмәттәшлеге хеҙмәтте дөрөҫ ойоштороуға һәм перспективалы алымдарҙы ҡулланыуға нигеҙләнә.


text:
Депутаттар Учалыла спорт проблемаларын тикшерәсәк
Башҡортостан Республикаһы Дәүләт Йыйылышы – Ҡоролтайҙың Мәғариф, фән, мәҙәниәт, спорт һәм йәштәр эштәре буйынса комитеты апрелдә Учалыла күсмә ултырыш үткәрәсәк. Был турала 9 февралдә Комитет рәйесе Рауил Бикбаев белдерҙе.
— Ултырыш төбәктә спорт үҫешенә арналасаҡ, — тип билдәләне Рауил Бикбаев. — Учалыла бер нисә ҡыҙыҡлы объект төҙөлә, беҙ шуларҙы ҡараясаҡбыҙ ҙа.
Ултырышта ҡатнашыусылар Учалылағы Боҙ һарайын бағыу мәсьәләһен күтәрҙе. Урындағы предприятиеларҙа етәкселек алмашыныуы һөҙөмтәһендә спорт ҡоролмаһы финанслауһыҙ тороп ҡалған.
— Был проблеманы тикшерер өсөн мин 18 февралдә ҡалаға барам, — тине Дәүләт Йыйылышы Комитеты рәйесе.
Уның әйтеүенсә, күсмә ултырыш БР Йәштәр сәйәсәте һәм спорт министрлығы вәкилдәре менән берлектә үтәсәк.


text:
Республикала «Немец теле аҙналығы» үтәсәк
Башҡортостан Республикаһында «Немец теле аҙналығы» 1 апрелдә старт ала. Йыл һайын үткәрелеүсе мәғариф форумы сараларға бай булмаҡсы. Эшлекле программала немец филологияһы һәм уны уҡытыу методикаһы буйынса фәнни-ғәмәли конференциялар, уҡтыусылар өсөн оҫталыҡ дәрестәре һәм семинарҙар, ижади конкурстар, олимпиадалар ҡаралған. Быйыл сараларҙың береһе Стәрлетамаҡта үтә. 4 апрелдә унда «Немец теле көнө» ойошторола.
Мәҙәни программа сиктәрендә Х.Әхмәтов исемендәге Башҡорт дәүләт филармонияһында донъяның иң яҡшы дуэттарының береһе сығыш яһаясаҡ. Германия пианиносылары – ағалы-ҡустылы Ханс-Петер һәм Фолькер Штенцли кисәлә Иоганнес Брамстың Немец реквиемын башҡарасаҡ.
Республика халҡында немец теленә һәм мәҙәниәтенә ҡыҙыҡһыныу уятыу тематик аҙналыҡтың төп маҡсаты булып тора.
Сараны асыу тантанаһы 1 апрелдә Өфө ҡалаһы, Коммунистик урамы, 19 адресы буйынса роман-герман филологияһы факультеты бинаһында үтә. Башлана – 10 сәғәттә.


text:
Евгений Маврин һәм Александр Васильев отставкаға ебәрелде Фото: Олег Яровиков
Евгений Маврин һәм Александр Васильев отставкаға ебәрелде
Евгений Маврин һәм Александр Васильев отставкаға ебәрелде Фото: Олег Яровиков
ӨФӨ, 2015 йыл, 23 июнь. /«Башинформ» мәғлүмәт агентлығы, Сергей Захаров/.
22 июндә Башҡортостан Башлығы Рөстәм Хәмитов Башҡортостан Хөкүмәте Премьер-министры урынбаҫары Евгений Мавринды һәм иҡтисади үҫеш министры Александр Васильевты, икенсе эшкә күсеүҙәре сәбәпле, биләгән вазифаларынан бушатыу тураһындағы указдарға ҡул ҡуйҙы.
Иҡтисади үҫеш министры вазифаһын башҡарыу министр урынбаҫары Рөстәм Ҡазыхановҡа йөкмәтелде, тип хәбәр иттеләр төбәк Башлығының матбуғат хеҙмәтенән.


text:
Өфөнөң хеҙмәт баҙарында хәлдәр яҡшыра
Бер аҙна эсендә Өфөнөң хеҙмәт баҙарында көсөргәнешлек коэффициенты бер нисә пунктҡа кәмеп, бөгөн 0,59 тәшкил итә, йәки бер вакантлы урынға бер кешенән дә әҙерәк.
Рәсми рәүештә теркәлгән эшһеҙлек кимәле Башҡортостан баш ҡалаһында шулай уҡ кәмене, әле ул 1,51 процентҡа тиң, тип хәбәр иттеләр «Башинформ» агентлығына Өфөнөң Халыҡ мәшғүллеге үҙәгенән.
Әлеге ваҡытта ҡаланың вакансиялар банкында 15400-ҙән ашыу буш эш урыны иҫәпләнә, уларға яҡынса 8500 эшһеҙ дәғүә итә. Өфөнөң Халыҡ мәшғүллеге үҙәгендә йәмғеһе туғыҙ меңдән ашыу кеше иҫәптә тора.


text:
Башҡортостанға «Росэнергоатом концерны» йәмғиәтенән делегация килде
Башҡортостан Республикаһына генераль директорҙары Сергей Обозов етәкселегендә «Росэнергоатом концерны» асыҡ акционерҙар йәмғиәте делегацияһы килде. «Өфө» халыҡ-ара аэропортында делегацияны БР Хөкүмәте Премьер-министры урынбаҫары Юрий Пустовгаров һәм сәнәғәт һәм инновацион сәйәсәт министры Роберт Ваһапов ҡаршыланы. Концерн һәм БР Сәнәғәт һәм инновацион сәйәсәт министрлығы вәкилдәре бөгөн үк Ағиҙел ҡалаһына юллана.
«Росэнергоатом» концерны делегацияһы составында — генераль директор урынбаҫары – корпоратив идара итеү буйынса директор Беслан Барганджия, генераль директор урынбаҫары – капиталь төҙөлөш буйынса директор Виктор Сучков һәм юридик департаменттың баш белгесе Александр Зюзь.
Ағиҙел ҡалаһының төҙөлөш базаһы объекттары менән танышыу һәм унда индустриаль парк булдырыу, шулай уҡ атом энергетикаһы үҫеше перспективаларын тикшереү был олпат делегацияның килеүенең төп маҡсаты булып тора.
«Росэнергоатом концерны» асыҡ акционерҙар йәмғиәте, Башҡортостан Республикаһы Хөкүмәте һәм Ағиҙел ҡалаһы ҡала округы хакимиәте араһындағы үҙ-ара хеҙмәттәшлек тураһында Килешеүгә ҡул ҡуйыу төп ваҡиға буласаҡ. Килешеүгә БР Хөкүмәте яғынан — Юрий Пустовгаров, «Росэнергоатом концерны» асыҡ акционерҙар йәмғиәте яғынан Сергей Обозов ҡул ҡуясаҡ.
БР Сәнәғәт һәм инновацион сәйәсәт министрлығынан хәбәр итеүҙәренсә, инвестицион проекттар әҙерләүҙә, электр һәм йылылыҡ энергияһын етештереүҙең һөҙөмтәлелеген күтәреү маҡсатында Башҡортостандың энергетик комплексын файҙаланыу һәм үҫтереү стратегик программаларын эшләүҙә, Башҡортостан атом электр станцияһы төҙөлөшө проектын ғәмәлгә ашырыуҙа һәм Ағиҙел ҡалаһында “Башҡортостан төҙөлөш материалдары” индустриаль паркын ойоштороу барышында республиканың төньяҡ-көнбайышында сәнәғәт үҫешенең өҫтөнлөклө йүнәлештәренең потенциалын асыҡлау процесында яҡтарҙың үҙ-ара килешеп эшләүе Килешеүҙең предметы булып тора.
Хәтерегеҙгә төшөрәбеҙ, Башҡортостан АЭС-ы төҙөлөшө 1990 йылда, Чернобыль АЭС-ындағы трагедиянан һуң йәмғиәттә атом энергетикаһына негатив ҡараш барлыҡҡа килгәс, туҡтатыла. 20 йыл дауамында 600 гектар майҙанлы сәнәғәт базаһы булған төҙөлөп бөтмәгән станция файҙаланылмай буш тора. Уны консервациялауға «Росатом» йыл һайын ҙур суммала аҡса түгә, ә Ағиҙелдең үҙендә ҙур кимәлдәге эшһеҙлек, хеҙмәт баҙарында көсөргәнешле хәл күҙәтелә. Төҙөлөштөң туҡталыуы баштан уҡ Башҡортостан АЭС-ы өсөн төҙөлгән ҡаланың дөйөм именлегенә кире йоғонто яһай. Хәҙер, белгестәр фекеренсә, «Башҡортостан төҙөлөш материалдары» индустриаль паркы был ҡалаға яңынан йән өрөргә һәләтле, бында бихисап эш урындары булдырыласаҡ.
Кисен Өфөлә Сергея Обозовтың Башҡортостан Президенты Рөстәм Хәмитов менән осрашыуы планлаштырыла.


text:
Яҙғыһын Өфөнән Прагаға даими рейс асыласаҡ
2012 йылдың 25 мартынан ғәмәлгә инәсәк «Өфө» аэропортының йәйге осоштар теҙмәһендә Чехияның баш ҡалаһы Прагаға даими рейстар планлаштырылған. Уларҙы аҙнаһына ике-дүрт тапҡыр «Czech Airlines» авиакомпанияһы башҡарасаҡ.
Өфө чех авиакомпанияһының даими рейстары өсөн Рәсәйҙәге алтынсы йүнәлеш буласаҡ. Әлеге ваҡытта Мәскәүгә, Санкт-Петербургҡа, Екатеринбург, Һамар, Дондағы Ростовҡа осоштар башҡарыла.
«Прага – Өфө – Прага» маршрутын ойоштороу өсөн быйыл Башҡортостан Хөкүмәте, «Өфө» халыҡ-ара аэропорты» һәм «Czech AirLines» авиакомпанияһы вәкилдәре ҡатнашлығында һөйләшеүҙәр үткәрелгән.
«Өфө» халыҡ-ара аэропорты» асыҡ акционерҙар йәмғиәтенең йәмәғәтселек менән бәйләнештәр буйынса әйҙәүсе белгесе Таһир Мөхәмәтшиндың билдәләүенсә, был яҡын арала үҙләштереләсәк берҙән-бер йүнәлеш түгел. БДБ илдәренең баш ҡалаларына, мәҫәлән, Киев менән Минскиға, тура рейстар асырға кәрәк. Әйткәндәй, иртәгәнән Баҡыға тура рейс асыла.


text:
Әбйәлил районында оло йәштәгеләр араһында «Яратам һине, тормош!» фестивале үтте
Көн элгәре Әбйәлил районы Асҡар ауылының Мәҙәниәт йортонда оло йәштәгеләр араһында «Яратам һине, тормош!» республика фестивале үтте.
Бәйгелә республиканың көньяҡ-көнсығыш төбәгендә урынлашҡан һигеҙ райондан һәм ике ҡаланан йәмғеһе 300 үҙешмәкәр артист үҙенең һәләттәрен күрһәтте, тип хәбәр итте район хакимиәтенең мәғлүмәт-аналитика бүлеге начальнигы Линиза Сәғәҙиева. Иң ҙур делегациялар Йылайыр (75 кеше) һәм Хәйбулла (45 кеше) райондарынан килде.
Сараны ойоштороусылар булып Әбйәлил районы хакимиәте, райондың Ветерандар советы, мәҙәниәт бүлеге сығыш яһаны.
Фестивалде асыу тантанаһында барлыҡ ҡатнашыусыларға уңыштар теләп, район хакимиәте башлығы Рим Сыңғыҙов сығыш яһаны. Ололар төрлө өлкәләрҙә үҙ оҫталыҡтарын күрһәтте: халыҡ йырҙарын башҡарҙы, таҡмаҡтар әйтте, ҡурайҙа уйнаны, осҡон сәсрәтеп бейене лә.
Иң сағыу номерҙар «Яратам һине, тормош!» фестиваленең Өфөлә үтәсәк гала-концертына һайлап алынды.


text:
Дәүләт Думаһының Эксперт советы Башҡортостанда Торлаҡ-коммуналь хужалыҡты реформалаштырыу барышын ҡарай
Бөгөн Өфөлә РФ Дәүләт Думаһы Төҙөлөш һәм ер мөнәсәбәттәре буйынса комитетының Торлаҡ-коммуналь хужалыҡ буйынса эксперт советының күсмә ултырышы үтә. Торлаҡ-коммуналь хужалыҡ системаһын реформалаштырыу барышы һәм урындарҙа программаның үтәлеше ҡарала.
Кәңәшмәлә Эксперт советы президиумы ағзаһы, Күсемһеҙ милеккә идара итеү академияһының торлаҡ сәйәсәте һәм торлаҡ-коммуналь хужалыҡ кафедраһы мөдире Игорь Шемякин, Торлаҡ-коммуналь хужалыҡ тармағының Үҙ-үҙен көйләүсе ойошмалар милли ассоциацияһы ойоштороу комитеты координаторы Дмитрий Бородин, Федераль третей суды президиумы рәйесе Сергей Мамонтов, Ирекле иҡтисади йәмғиәттең Инвестициялар буйынса комиссияһы рәйесе Вячеслав Корнилаев ҡатнаша.
Башҡортостанда Торлаҡ-коммуналь хужалыҡ системаһын реформалаштырыу барышы тураһында доклад менән республиканың торлаҡ-коммуналь хужалыҡ министры Ғиман Әсәҙуллин сығыш яһаясаҡ. Ишембай һәм Бөрө ҡала биләмәләре башлыҡтарының мәғлүмәттәре тыңланасаҡ.
Эксперт комиссияһы башҡарылған эшкә баһа бирәсәк, һуңынан РФ Торлаҡ кодексына индерелгән үҙгәрештәр буйынса ғәмәли семинар үтәсәк.